وَمَن يَرۡغَبُ عَن مِّلَّةِ إِبۡرَٰهِ‍ۧمَ إِلَّا مَن سَفِهَ نَفۡسَهُۥۚ وَلَقَدِ ٱصۡطَفَيۡنَٰهُ فِي ٱلدُّنۡيَاۖ وَإِنَّهُۥ فِي ٱلۡأٓخِرَةِ لَمِنَ ٱلصَّٰلِحِينَ١٣٠\n130. Иброҳимнинг динидан ўз қадрини билмайдиган енгилтакларгина юз ўгирадилар. Биз дунёда Иброҳимни танлаб олганмиз, охиратда ҳам у солиҳлардан бўлур.\nЯъни, Аллоҳ таоло Иброҳим алайҳиссаломни Ўзининг ҳақ динига, тавҳидга даъват этиши учун танлаб олган. "Улул азм" пайғамбар, Аллоҳнинг дўсти бўлмиш Иброҳим алайҳиссалом айримлар даъво қилаётганидай йўлдан адашмаган, ҳидоят йўлида мустақим борувчидир ва у охиратда солиҳлигича қолади. Бу сўзлар Аллоҳ таоло томонидан Иброҳим алайҳиссаломга бўлган мақтовдир. У кишига Аллоҳнинг Ўзи ваҳий орқали: "Сени Ўзимга дўст тутганимнинг сабаби олишни эмас, беришни яхши кўришинг ва одамлардан ҳеч нарсани тамаъ қилмаслигингдир", деган. Қуръони каримнинг бошқа бир сурасида зикр этилишича, Иброҳим алайҳиссалом бундай деганлар: "Мен Ҳақ йўлга мойил ҳолимда юзимни осмонлар ва Ерни яратган Зотга қаратдим ҳамда мен мушриклардан эмасман" (Анъом, 79). Ҳеч ким ҳазрати Иброҳимнинг ҳаниф динини ёмон кўриб, ундан юз ўгирмаслиги керак, Аллоҳга ширк келтирмаслиги лозим. Ким ўз нафсига зулм қилса, ўз қадрини билмайдиган нодонлардан саналса, ҳидоят йўлидан адашиб, залолатга кетса, бу диндан юз ўгирган бўлади.\nإِذۡ قَالَ لَهُۥ رَبُّهُۥٓ أَسۡلِمۡۖ قَالَ أَسۡلَمۡتُ لِرَبِّ ٱلۡعَٰلَمِينَ١٣١\n131. Парвардигори унга: "Бўйсун!" деганида у: "Оламлар Парвардигорига бўйсундим" деганини эсланглар.\nЯъни, Парвардигорнинг Ўз халили (дўсти) Иброҳимни бундай олий мақомга кўтаришига сабаб: "Менга бўйсун, ихлос билан тоат-ибодатда бўл!" деганида Иброҳим алайҳиссалом Аллоҳ азза ва жалланинг амрига дарҳол жавоб қилди ва: "Эй Парвардигорим, Сенга ихлос билан ибодат қиламан, тоатингга сўзсиз бўйсунаман!" деди. Аллоҳ таоло айтади: "Иброҳим яҳудий ҳам, насроний ҳам бўлмаган, балки Ҳақ йўлдан тоймаган (ҳаниф) мусулмон бўлган ва мушриклардан бўлмаган" (Оли Имрон, 67).\nАллоҳга ва Унинг расулига ўзини таслим қилган ва билмаган илмини билувчи шахсга топширган киши ҳақиқий эҳтиёткор мўмин ҳисобланади. Кишининг мусулмонлик қадами Яратувчига таслим бўлиш ва бўйсуниш билан саботли бўлади. Билиш мумкин бўлмаган нарсани билишга уринган, таслим бўлишга ақли қаноат қилмаган кишини истаги холис тавҳиддан, соф маърифатдан, ҳақиқий имондан тўсиб қўяди. Ундай киши куфр билан имон, рост дейиш билан ёлғон дейиш, иқрор бўлиш билан инкор қилиш ўртасида сарсон бўлади. Яъни, васвасага гирифтор бўлиб, шакка тушиб на ишонган мўмин, на ишонмаган мункир бўлади. “Ислом” сўзининг маъноси ҳам «Аллоҳ ягона» деб эътиқод қилиш, унга бўйсуниш ва бутун қалб билан Унга ихлос қилиш ва Аллоҳ буюрган диний эътиқодга имон келтириш, Аллоҳ таолонинг яккаю ягоналигига ишонишдир. У юборган Пайғамбарга эргашган, Аллоҳнинг Ўзигагина бўйсунган ва таваккул қилган киши чин мусулмондир.\nوَوَصَّىٰ بِهَآ إِبۡرَٰهِ‍ۧمُ بَنِيهِ وَيَعۡقُوبُ يَٰبَنِيَّ إِنَّ ٱللَّهَ ٱصۡطَفَىٰ لَكُمُ ٱلدِّينَ فَلَا تَمُوتُنَّ إِلَّا وَأَنتُم مُّسۡلِمُونَ١٣٢\n132. Иброҳим буни ўғилларига ва шунингдек, Яъқуб ҳам васият қилиб: "Эй ўғилларим, Аллоҳ сизларга шу динни танлади, мусулмон бўлмагунингизча дунёдан ўтмайсиз", деди.\nИброҳим алайҳиссаломнинг ўзлари Парвардигорларига бўйсуниб, ширк асосига қурилган барча ботил динларни тарк этиш, тавҳидга асосланган (ҳаниф) динга амал қилиш билан чекланмай, фарзандларини ҳам, бошқаларни ҳам шунга даъват қилдилар. Иброҳим алайҳиссаломнинг набираси бўлмиш Яъқуб алайҳиссалом ҳам шундай васият қилган. Улар васият қилган дин аслида Исломдир, фақат улардан кейин келган авлодлар унинг номини ўзгартириб юборишди. Аллоҳ таоло айтади: "Чиройли амал қилувчи ҳолида ўзини Аллоҳга бўйсундирган ва тўғри йўл – Иброҳим динига эргашган кишидан бошқа кимнинг дини чиройлидир? Ваҳоланки, Аллоҳ Иброҳимни дўст тутгандир" (Нисо, 125). Барча пайғамбарлар алайҳимуссалом даъват этган дин аслида бирдир. Улар инсонларни оламни ягона Аллоҳ таоло яратганига иқрор бўлишга ва фақат Унга ибодат қилишга чақиришган. Улар етказган ҳукмлардагина фарқ бордир, асосий даъватларида эса фарқ йўқ. Аллоҳ таолонинг барча бандалар учун рози бўлган дини Исломдир. Ислом тавҳид динидир. Аллоҳ таоло юборган барча пайғамбарлар: Одам, Нуҳ, Иброҳим, Мусо, Исо, Муҳаммад алайҳимуссалом инсониятни асосда бир динга – Аллоҳ таолонинг улуҳиятда ва рубубиятда ягоналигига, Унинг китобларига, фаришталарига, расулларига ва қиёмат кунига имон келтиришга, фақат Унга ибодат қилишга даъват этишган (Шўро, 13). Пайғамбарлар даъват этган дин асосда бир бўлса-да, улар етказган ҳукмлар, яъни шариатлар турличадир. Шунинг учун кейин келган пайғамбар даврида аввалда ўтган пайғамбар етказган ҳукмлар (шариат) бекор бўлган. Пайғамбаримиз Муҳаммад алайҳиссалом охирги пайғамбар бўлганлари сабабидан олдин ўтган барча пайғамбарларнинг етказган ҳукмлари (шариатлар) мансух бўлган. Пайғамбаримиз етказган ҳукмлар, яъни Ислом шариати қиёматгача боқийдир.\nأَمۡ كُنتُمۡ شُهَدَآءَ إِذۡ حَضَرَ يَعۡقُوبَ ٱلۡمَوۡتُ إِذۡ قَالَ لِبَنِيهِ مَا تَعۡبُدُونَ مِنۢ بَعۡدِيۖ قَالُواْ نَعۡبُدُ إِلَٰهَكَ وَإِلَٰهَ ءَابَآئِكَ إِبۡرَٰهِ‍ۧمَ وَإِسۡمَٰعِيلَ وَإِسۡحَٰقَ إِلَٰهٗا وَٰحِدٗا وَنَحۡنُ لَهُۥ مُسۡلِمُونَ١٣٣\n133. Яъқубга ўлим келгач ўғилларига: "Мендан кейин кимга ибодат қиласизлар?" деганида, "Сенинг Илоҳинг, оталаринг Иброҳим, Исмоил ва Исҳоқларнинг Маъбуди бўлмиш ягона Илоҳга ибодат қиламиз ва Унгагина итоатда бўламиз", дейишганига гувоҳ эмасмидингиз?\nБу оят яҳудийлар ҳақида нозил бўлган. Улар Расулуллоҳ соллаллоҳу алайҳи васалламга: "Билмайсанми, Яъқуб вафот этаётганида ўғилларига яҳудийликни васият қилган эди", дейишган. Яъқуб алайҳиссалом ҳам вафотларидан олдин фарзандларини боболари Иброҳим алайҳиссаломнинг ҳаниф дини бўлмиш Исломга киришни васият қилганлар. У киши ўлимлари яқинлашганида фарзандларидан: "Мендан кейин кимга ибодат қиласизлар?" деб сўрайдилар. Шунда фарзандлари: "Сенинг илоҳинг бўлмиш Аллоҳ таолога, оталаринг Иброҳим, Исмоил, Исҳоқларнинг илоҳи бўлмиш ягона Аллоҳ азза ва жаллага тоат-ибодатда бўламиз", дейишади. Муфассирларнинг ёзишича, Иброҳим алайҳиссаломнинг Ҳожар исмли аёлларидан Исмоил алайҳиссалом, Сора исмли аёлларидан Исҳоқ алайҳиссалом туғилган. Ибн Касир айтади: "Исҳоқ акаси Исмоил туғилишидан ўн тўрт йил ўтиб, отаси Иброҳимнинг ёши юзга яқинлашиб қолганида дунёга келди. Исҳоқ туғилиши ҳақида башорат берилганида онаси Соранинг ёши тўқсонда эди". Яъқуб алайҳиссалом эса Исҳоқ алайҳиссаломнинг ўғли бўлган. Ибн Касирнинг айтишича, "Аҳли китоблар Исҳоқ алайҳиссаломнинг қирқ ёшларда, оталари Иброҳим алайҳиссалом ҳаётлик чоғларида уйланганини зикр этишади. Исҳоқ алайҳиссаломнинг Тавомийн исмли хотинидан Айс ва Яъқуб дунёга келишган".\nتِلۡكَ أُمَّةٞ قَدۡ خَلَتۡۖ لَهَا مَا كَسَبَتۡ وَلَكُم مَّا كَسَبۡتُمۡۖ وَلَا تُسۡ‍َٔلُونَ عَمَّا كَانُواْ يَعۡمَلُونَ١٣٤\n134. Улар ўтиб кетган бир умматдир. Уларнинг амаллари ўзларига, сизларнинг амалларингиз ўзларингизгадир. Сизлардан уларнинг қилмишлари ҳақида сўралмайди.\nЯъни, эй инсонлар, ўтиб кетган аждодларнинг қилмишлари ҳақида сиздан сўралмайди, уларнинг амалларига яраша жазолаш ёки мукофотлаш Парвардигорингизнинг Ўзига ҳаволадир. Сизлар ўзларингиз қилаётган амалларга эътиборли бўлинг, Аллоҳга осийлик қилманг, Унинг амрларига бўйсунинг, Аллоҳ ва Унинг ваҳийларини асло инкор қилманг! Ўтмишдагилар ҳам, сизлар ҳам – ҳамма ўзининг қилган амалига ўзи жавоб беради. Ким (хоҳ кофир, хоҳ мусулмон) бу дунёда қўлидан келадиган ҳаракатни қилса, амалига яраша самарасини камситилмасдан тўлиқ олишини Аллоҳ таоло кафолатлаган. Охират учун ҳаракат ҳеч қачон бу дунёни тарк этишни талаб этмайди. Инсон имонли бўлса, дунё учун қилган амалларини имонли ҳолда бажариб, охиратда ҳам, бу дунёда ҳам улуғ мақомга эришади. Исломда қуруқ гап (ёки ният)нинг эътибори йўқ, балки айтилган гап (ёки ният)ни амал билан тасдиқлаган, яъни, фақат Парвардигорга ибодат қилиб, фақат Унга суянганларнинг мукофоти жаннатда мангу қолишдир. Тиллари билан айтган гапларга амал қилиш керак бўлганида юз ўгириб, бошқа томонга кетадиганлар мўмин эмас, мунофиқдирлар. Аллоҳ таолога ва Пайғамбарга ишонмай, фақат бу дунё ҳаёти ва зийнатини хоҳлаб амал қилганлар бу дунёда фақат орзуларига эришадилар, аммо охиратда улар учун дўзах оловидан бошқа ҳеч нарсага эриша олмайдилар, чунки улар охират ҳаёти учун ҳеч бир амал қилмаганлар.\nوَقَالُواْ كُونُواْ هُودًا أَوۡ نَصَٰرَىٰ تَهۡتَدُواْۗ قُلۡ بَلۡ مِلَّةَ إِبۡرَٰهِ‍ۧمَ حَنِيفٗاۖ وَمَا كَانَ مِنَ ٱلۡمُشۡرِكِينَ١٣٥\n135. Улар: "Яҳудий ё насроний бўлинглар, ҳидоят топасизлар", дейишади. (Эй Муҳаммад), "Йўқ, Иброҳимнинг ҳаниф динида бўламиз, у мушриклардан эмас эди", денг.\nУшбу оят Мадина яҳудийларининг бошлиқлари Каъб ибн Ашроф, Молик ибн Сайф, Абу Ёсир ибн Ахтоб ва Нажрон насронийлари ҳақида тушган. Улар мусулмонлар билан дин борасида тортишишди. Ҳар бир фирқа ўзини Аллоҳ динига ҳақлироқ деб даъво қиларди. Яҳудийлар: "Пайғамбаримиз Мусо барча пайғамбарларнинг, китобимиз Таврот барча китобларнинг, динимиз барча динларнинг афзалидир" дея Исо ва Муҳаммад алайҳиссаломларга, Инжил ва Қуръонга куфр келтиришди. Насоролар эса: "Набийимиз Исо барча набийларнинг, китобимиз Инжил барча китобларнинг, динимиз эса барча динларнинг афзалидир" дея Муҳаммад алайҳиссаломга ва Қуръонга кофир бўлишди. Буларнинг ҳар бири мусулмонларга: "Бизнинг динимизга киринглар, ундан бошқа дин йўқ" дея ўз динларига даъват қилишар эди.\n“Ҳаниф” сўзи луғатда «чин эътиқоддаги, тақводор» маъноларини англатади. Исломгача бўлган даврда турли қабила бутлари ва санамларга сиғинишни рад этган, тавҳидга (яккахудоликка) астойдил имон келтирган, зоҳид ва тақводор, аммо яҳудийлик ёки насронийликка қўшилмаган ва Иброҳим алайҳиссаломнинг динларида бўлган кишилар «ҳанифлар» деб аталган. Қуръони каримда Иброҳим алайҳиссаломнинг ўзлари ҳам «ҳаниф» деб номланган. Милодий саккизинчи-тўққизинчи асрлардан бошлаб ҳаниф кўпинча «мусулмон», ҳанифлик дини эса «Ислом» маъносида қўллана бошлаган.\nقُولُوٓاْ ءَامَنَّا بِٱللَّهِ وَمَآ أُنزِلَ إِلَيۡنَا وَمَآ أُنزِلَ إِلَىٰٓ إِبۡرَٰهِ‍ۧمَ وَإِسۡمَٰعِيلَ وَإِسۡحَٰقَ وَيَعۡقُوبَ وَٱلۡأَسۡبَاطِ وَمَآ أُوتِيَ مُوسَىٰ وَعِيسَىٰ وَمَآ أُوتِيَ ٱلنَّبِيُّونَ مِن رَّبِّهِمۡ لَا نُفَرِّقُ بَيۡنَ أَحَدٖ مِّنۡهُمۡ وَنَحۡنُ لَهُۥ مُسۡلِمُونَ١٣٦\n136. (Эй мўминлар), "Аллоҳга, бизларга туширилган нарсага, Иброҳим, Исмоил, Исҳоқ, Яъқуб ва уларнинг авлодига туширилган нарсага, Мусо ва Исога, бошқа пайғамбарларга Парвардигорлари томонидан берилган нарсаларга имон келтирдик. Уларнинг ҳеч бирини ажратмаймиз ва Ўзига бўйсунамиз", денглар.\nАллоҳ таолонинг барча пайғамбарларига ва уларга туширилган нарсаларга истисносиз ишониш имон шартларидан биридир. Пайғамбарларнинг вазифаси имон келтириб, тоат-ибодат қилган инсонларга жаннат башоратини қилиш, куфр ва исёнда бўлган инсонларни дўзах азобидан огоҳ этиш, инсонларга дунё ва дин ишларида улар муҳтож бўлган нарсаларни баён этишдир. Пайғамбарларнинг барчаси Одам наслидан, гуноҳ, куфр, туғёндан асралган, пок, ақл ва ибодатда комилдирлар. Уларнинг барчаси бир динда – Ислом динидадир. Зеро, уларнинг барчаси ўз қавмларини фақат Аллоҳ таолога ибодат қилишга, Унинг улуҳиятига, рубубиятига, исм ва сифатларига ширк келтирмасликка даъват қилишган. Улар зиммаларига юкланган вазифаларни тўла адо этишган. Пайғамбарларнинг боши Одам алайҳиссалом, охирлари Муҳаммад соллаллоҳу алайҳи васалламдирлар. Қуръони каримда йигирма беш пайғамбарнинг номи зикр этилган: булар – Одам, Идрис, Нуҳ, Ҳуд, Солиҳ, Иброҳим, Лут, Исмоил, Исҳоқ, Яъқуб, Юсуф, Айюб, Зулкифл, Шуъайб, Мусо, Ҳорун, Довуд, Сулаймон, Илёс, Алясаъ, Юнус, Закариё, Яҳё, Исо ва охирги пайғамбар Муҳаммад алайҳимуссаломлардир. Узайр, Луқмон, Зулқарнайн номлари ҳам Қуръонда келган, уларни баъзилар набий деса, баъзилари валий дейишган, бунда ихтилоф бор. Одам, Нуҳ, Иброҳим, Мусо, Исо, Муҳаммад алайҳимуссалом шариат соҳиблари бўлишгани учун "Улул азм" пайғамбарлар дейилади. Абу Ҳурайра розияллоҳу анҳунинг ривоят қилишича, "Аҳли китоблар Тавротни ибронийча қироат қилиб, уни Ислом аҳлига арабча тафсир қилишар эди. Шунда Расулуллоҳ соллаллоҳу алайҳи васаллам шундай дедилар: "Аҳли китобларга ишонманглар ҳам, уларни ёлғончи ҳам деманглар, уларга: "Аллоҳга, бизларга туширилган нарсага, Иброҳим, Исмоил, Исҳоқ, Яъқуб ва уларнинг авлодига туширилган нарсага, Мусо ва Исога, бошқа пайғамбарларга Парвардигорлари томонидан берилган нарсаларга имон келтирдик. Уларнинг ҳеч бирини ажратмаймиз ва Ўзига бўйсунамиз", денглар" (Бухорий ривояти).\nفَإِنۡ ءَامَنُواْ بِمِثۡلِ مَآ ءَامَنتُم بِهِۦ فَقَدِ ٱهۡتَدَواْۖ وَّإِن تَوَلَّوۡاْ فَإِنَّمَا هُمۡ فِي شِقَاقٖۖ فَسَيَكۡفِيكَهُمُ ٱللَّهُۚ وَهُوَ ٱلسَّمِيعُ ٱلۡعَلِيمُ١٣٧\n137. Улар ҳам сизлар каби имон келтиришса, тўғри йўлни тутган бўлишади, агар юз ўгиришса, демак сизларга адоватдадирлар. Сизга (эй Муҳаммад), Аллоҳнинг Ўзи кифоядир. У эшитувчи ва билувчидир.\nАҳли китобларга ҳам Аллоҳнинг сўнгги дини бўлмиш Ислом таклиф этилган, аммо улар саркашликлари, ғурурлари сабабидан исломиятни тан олмай келишяпти. Тан олиш уёқда турсин, ўз манфаатларидан келиб чиқиб, Исломга, мусулмонларга ҳар жабҳада фаол кураш олиб боришяпти. Ваҳоланки, Аллоҳ таоло Ислом динини бутун инсоният учун охирги ҳақ дин деб танлаган, Пайғамбаримиз Муҳаммад алайҳиссалом эса қиёматгача барча инсонларга юборилган сўнгги пайғамбардирлар. Ислом барча замонларнинг ва ҳамма умматларнинг динидир. Олдин ўтган пайғамбарларники каби муайян аср, баъзи замонларгагина тегишли муваққат рисолат эмас. Исломгача барча пайғамбарлар маҳдуд бир замонга юборилган бўлса, Муҳаммад соллаллоҳу алайҳи васаллам қиёматга қадар боқий бир рисолат эгаси, пайғамбарларнинг охиргиси, якунловчисидирлар. Исломдан кейин бошқа бир шариат келмайди. Қуръони каримдан сўнг бошқа китоб нозил бўлмайди. Пайғамбаримиз Муҳаммад алайҳиссаломдан кейин бошқа пайғамбар келмайди.\nПайғамбар алайҳиссаломга динни ёйиш йўлидаги машаққат ва озорларни енгишда, дин душманларининг кирдикор ва ҳужумларига қарши курашда Аллоҳ таолонинг Ўзи кифоя қилади. У эшитувчи ва билувчидир. Аллоҳ таолонинг сифатларидан бири ал-Алиймдир, яъни ҳар бир нарсани билувчи, бўлган ва бўладиган, аввалги ва охирги, зоҳир ва ботин нарсаларнинг барчасини билувчидир. У Зотнинг сифатларидан яна бири ал-Самиъ, яъни ҳар бир нарсани эшитувчидир. Тилларнинг турли-туман бўлиши, ҳожатларнинг ҳар хил бўлишига қарамай У нидоларнинг ҳаммасини эшитадиган Зотдир. Унинг эшитишида махфий сўз билан очиқ сўз баробардир. Аллоҳ таолонинг эшитиши овозларнинг ҳаммасини қамраб олган. Унга овозлар аралашиб кетмайди. Овозлардан баъзисини эшитиши бошқасини эшитишдан Уни чалғитмайди. Сўровларнинг турли туман бўлиши Уни адаштириб юбормайди.\nصِبۡغَةَ ٱللَّهِ وَمَنۡ أَحۡسَنُ مِنَ ٱللَّهِ صِبۡغَةٗۖ وَنَحۡنُ لَهُۥ عَٰبِدُونَ١٣٨\n138. "Аллоҳнинг сибғасини қабул қилдик, Аллоҳдан ҳам яхшироқ сибға берувчи борми? Унгагина ибодат қиламиз".\nОяти каримадаги "сибға" сўзининг маънолари кўп: у "бўёқ, ранг, ҳақ дин, эътиқод, насронийлардаги чўқинтириш маросими" маъноларини англатади. Бу ўринда калима "ҳақ дин" маъносида келган. Парвардигор мусулмонларга қарата: "Сизлар Аллоҳ таоло рангини, яъни ҳақ динини қабул қилганмиз, чунки бу дин эргашувчиларни турли нопокликлардан халос қилади, бошқа рангга эҳтиёжимиз йўқ" денглар" деб буюрмоқда. Чунки насронийлар бола туғилса ё бир одам динларига кирса, энди холис насроний бўлди, деб уни сариқ рангга бўяшар эди. Ибн Аббос розияллоҳу анҳумо бундай дейди: "Насронийлар янги фарзанд туғилганидан етти кун ўтгач, ўзларининг махсус сувларида чўмилтиришар эди. Буни "маъмудия" (хатна ўрнида қилинадиган поклаш) дейишади. Шундай қилингандагина бола ҳақиқий насроний саналарди. Аллоҳ бу оятни шу муносабат билан нозил қилган".\nДругие материалы в этой категории: « 2, БАҚАРА СУРАСИ, 124–129 ОЯТЛАР\t2. БАҚАРА СУРАСИ, 139–141 ОЯТЛАР »


Рухсатнома йўқлигига қарамасдан Владимир Жонибеков ҳайкали жойлашган майдонда ишлар давом этмоқда (тўлдирилди) - Anhor\nAnhor Все посты Рухсатнома йўқлигига қарамасдан Владимир Жонибеков ҳайкали жойлашган майдонда ишлар давом этмоқда (тўлдирилди)\nҲокимликнинг баёноти билан тўлдирилди.\n14 февраль куни “Газета” нашри Тошкентдаги Космонавтлар майдонида Владимир Жонибеков ҳайкали олдидаги гранит плиталар демонтаж қилинаётгани ҳақида хабар берганди. Бугун журналист Никита Макаренко, кеча Тошкент шаҳар Маданий мерос бошқармаси демонтаж ишлари рухсатномасиз бошлангани ҳақида маълум қилган бўлса-да, майдонда ишлар давом этаётгани ҳақида ёзмоқда.\nОбъектни келиб кўрган бошқарма ходимлари Тошкент ҳокимлиги объект атрофидаги мармарни алмаштиришни режалаштирганини ва маданий мерос объектига зарар етказилмаганини аниқлаган. Демонтаж билан шуғулланаётган Mimar Group компанияси огоҳлантириш олган. Ишлар тўхтатилган.\nҚонунчиликка кўра, маданий-моддий мерос объектларида қурилиш ва таъмирлаш-реставрация ишларини ўтказишга фақат Маданий мерос агентлиги ҳузуридаги Илмий-эксперт кенгаши маъқуллаганидан кейингина рухсат берилади.\nМаълумот учун: «Космос» мажмуаси Вазирлар Маҳкамасининг 2019 йил 4 октябрдаги қарори билан маданий мерос ёдгорликлари рўйхатига киритилган бўлиб, давлат томонидан қўриқланади.\nПойтахт ҳокимлигининг қайд этишича, Космонавтлар майдонида жойлашган Владимир Жонибеков ҳайкали атрофидаги гранит плиталар ҳозир авария ҳолатида.\n«Тротуарлар ҳам таъмирлаш ишларига муҳтож, бу ерда пиёдаларга ноқулайликлар туғдирган ҳолда ёмғир суви тўпланиб қолади».\nМаъмуриятдагиларнинг айтишича, малакали мутахассислардан иборат ишчи гуруҳ ёдгорликларни сақлаб қолган ҳолда майдонни реконструкция қилиш лойиҳасини ишлаб чиққан.\n«Реконструкция жараёнида майдон замонавий шаҳарсозлик талабларига мувофиқ ободонлаштирилади, тротуарлар тўғирланади ва ҳудудни ободонлаштириш бўйича кўламли ишлар ўтказилади».\nҲокимлик таъмирлаш ишлари жараёнида шаҳар аҳолисига ноқулайликлар яратгани учун узр сўраган.


Пайшанба, 16 Март 2017 00:58\nЕвропа ва Ғарб маданиятга асосланган баъзи мамлакатлардаги жорий ҳолат “Каламушлар қироли”, деб аталувчи технология асосида барпо қилинган. Мазкур технологиянинг вазифаси ижтимоий конструкциянинг кўринмас пойдеворлари, муҳим бўғинлари ва боғловчи воситаларини бузиб, ишдан чиқаришдан иборат. Тарқоқлик муҳитини барпо қилиш, ҳамма ўзи учун бўлиб, “бизники” деган тушунчани йўққа чиқариш унинг бош мақсади ҳисобланади. Буларни амалга оширишнинг бирдан-бир йўли одоб-ахлоқни йўқ қилишдир. Одоб-ахлоқни йўқ қилишга қаратилган мазкур ҳужумнинг энг катта аломати муайян жамият ёхуд маданият вакилларининг домимий равишда бир-бири билан жиққамушт бўлиб, бир-бирининг гўштини ғажиб ётишидир.\nЖорий ҳолат “Каламушлар қироли”, деб аталувчи технология асосида барпо қилинган. Мазкур технологиянинг вазифаси ижтимоий конструкциянинг кўринмас пойдеворлари, муҳим бўғинлари ва боғловчи воситаларини бузиб, ишдан чиқаришдан иборат. Тарқоқлик муҳитини барпо қилиш, ҳамма ўзи учун бўлиб, “бизники” деган тушунчани йўққа чиқариш унинг бош мақсади ҳисобланади. Буларни амалга оширишнинг бирдан-бир йўли одоб-ахлоқни йўқ қилишдир. Одоб-ахлоқни йўқ қилишга қаратилган мазкур ҳужумнинг энг катта аломати муайян жамият ёхуд маданият вакилларининг домимий равишда бир-бири билан жиққамушт бўлиб, бир-бирининг гўштини ғажиб ётишидир.\nИжтимоий онгни бошқариш муҳандислари томонидан ишлаб чиқилаётган бу каби технологияларнинг моҳиятини каламушлар мисолида яққол кўрса бўлади. Бу жонзотлар ўзларининг ниҳоятда яшовчанлиги билан бошқа ҳайвонлардан ажралиб турадилар. Бундай яшамолликка уларнинг ижтимоий бирдамлиги сабабдир. Каламушлар ниҳоятда ижтимоий ҳайвонлардир. Улар бирга “ишга чиқишади”, бир-бирига ёрдам беришади, ҳимоя қилишади, агар имкониятлари бўлса жароҳат олганларини ўзлари билан бирга олиб кетишади. Каламушлар ўзларини ягона организм деб ҳис қилишади ва ўзларини бир тана каби тутишади. Улар ўзаро тез маълумот алмашишади, бир-бирларига хавф ҳақида тезлик билан хабар беришади, ҳимоя кўникмаларини бошқаларга ҳам беришади. Бундай ҳаракатларда шахсий манфаат йўқ. Ҳимоя қилиш механизми ахлоқий табиатга эга.\nКаламушлар билан курашишнинг энг самарали услуби уларнинг ҳимоясини йўқ қилишга асосланган. Ҳимоя эса ахлоққа асосланган экан, усул ҳам уларнинг ахлоқини йўқ қилишга асосланади. Албатта, ҳаммасининг ахлоқини бузиб бўлмайди. Бир иккитасининг ахлоқини бузиш мумкин, бу ҳам бўлса аста-секинлик билан амалга оширилади. Бунинг учун шароит ҳозирланади, унда рационал мантиқ муҳим аҳамият касб этилиши керак. Энг муҳими биринчи, илк қадамни ташлашга, яъни олдинлари тақиқланган ҳаракатни амалга ошириш учун қадам босиш керак.\nБу қуйидагича амалга оширилади. Йирик ва кучли каламуш танлаб олинади, уни узоқ вақт очлик билан қийнашади, сўнг унинг қафасига энди ўлган (ўлдирилган) каламушни ташлашади. Бироз иккиланишдан сўнг, у ўзининг биродарини ейишни бошлайди. Рационал мантиқ унга: бу энди биродаринг эмас, бу таомдир. Унга энди барибир, мен эса тирик қолишим керак. Демак уни ейишим керак, деб айтиб туради.\nКейинги сафар ахлоқсизликка қараб яна бир қадам қўйилади. Қафасга тирик лекин нимжон бошқа бир каламуш ташланади. Янги “таом” нимжон бўлса ҳам, бироқ ҳали тирик. Бу сафар ҳам рационал мантиқ керакли қарор чиқариб беради. У барибир ўлади, мен эса яшашим керак. Бу сафар ҳам каламуш ўзига ўхшаган бошқа бир каламушни тириклайин ейишни бошлайди.\nУчинчи марта қафасга тирик ва соғлом аммо заифроқ “таом” киритилади. Кучли каламушда эса яна рационал мантиқ алгоритми ишга тушиб кетади. Барибир бундан бошқа таом йўқ бўлса, дейди у ўз-ўзига. Иккаламиз ҳам ўлиб кетишимиздан не наф? Кучлимиз тирик қилсин, майли, дейди. Ва уларнинг кучлиси тирик қолади, заифи эса таом бўлади.\nЭътибор беринг, ҳар сафар қарор қабул қилиш учун каламуш оз вақтни сарфлайди. Ўзига ўхшаган ҳар бир каламушни еб қўйгани сари ахлоқсизлиги янада ортаверади. Бироз вақт ўтгач каламуш ҳеч нарсани ўйламайдиган бўлади. У ўзи каби каламушларга таом каби назар соладиган бўлиб қолади. Натижада, унинг қафасига янги бир каламушни қўйиб юборилса, дарҳол унга ҳамла қилиб, уни еб ташлайдиган бўлди. Ейиш ёки емаслик ҳақида фикр қилмайдиган бўлганидан бери, унинг ахлоқи синиб бўлди. Сўнг уни ўз вақтида қаердан олинган бўлса ўша муҳитга қайта қўйиб юборилди. Энди у ўша вақтдаги каламуш эмасди. Энди у эски ахлоқидан ҳеч қандай асар қолмаган манқурт бир махлуққа айланди. У ўз ҳаракатларида фақат худбинлик мантиқига асосланар эди. Бироқ унинг атрофидагилари уни бундай эканини билишмас эди. Улар уни ўзимиздан деб, унга тўлиқ ишонар эди.\nТез орада кўриниши каламушга ўхшашаган махлуқ: нега қаердандир таом излашим керак, атрофимда иссиқ ва ширин таомлар тўлиб ётган бўлса, деб ўйлай бошлади. Рационал мантиқ ҳаракат характерини белгилаб берди. Ҳеч нарсадан хабари йўқ каламушлар каламушсимон каламушхўрнинг қурбонига айланиб, унга таом бўлиб кетарди.\nКаламушлар жамоаси орасида каламуш ниқобидаги бўри пайдо бўлганига шубҳалари қолмаганидан сўнг, бу ерларни тарк қилишга қарор қилишади. Шундай воқеа юз марта содир бўлган бўлса улар юз марта шу жойни тарк қилишган. Бир марта бўлса ҳам истисно бўлмаган. Ҳайвонлар ҳудди каламушхўрлик ўзларига юқиб қолишидан қўрққанларидек у ерларни тезда тарк қилишган. Улар унга ўхшаб қолишдан чўчишган. Инстинктив тарзда улар, агар уларнинг онгги ахлоқсизликни қабул қилса, тўсиқ нималигини билмайдиган, иштаҳаси карнай, сотқинлар, истеъмолчилар жамияти пайдо бўлишини хис қилишган. Ахлоқсизлик муҳити ижтимоий ҳимоя меҳанизмларини йўқ қилади ва ҳамма ҳалок бўлади.\nҲатто каламушлар ҳам бир-бирлари билан доим уришаётган, бирлашиш ўрнига тарқоқлик ҳукмрон бўлган фуқаролик жамиятида яшагиси келмайди. Бу масалада каламушлар рационал мантиқларини асос қилиб олган бааъзи одамлардан устундир. Улар худбинликка асосланган рационал мантиқ касаллигига чалинишдан қўрқиб, бошқа ерга ҳижрат қилишади.\nКаламушларни бу каби трансформациядан инсонлар тушунчасидаги озодлик йўқлиги билан изоҳласа бўлади. Ҳамда инсонда бўлгани каби кучли интелектнинг йўқлиги ҳам сабабдир. Улар инстинктларига (туғма хис-туйғулари) эргашадилар. Инстинкт эса, жамиятда таом ёки қандайдир бир каламушни эмас, балки одоб-ахлоқни энг бирламчи қадрият деб белгилайди.\nБу ҳар қандай ижтимоий конструкция барпо қилинадиган фундаментдир (пойдевордир). Худди шу нарсани сақлаб қолиш учун ҳам улар касаллик манбасини тарк қилишга шошиладилар. Фундаментни сақлаб қолишга ҳаракат қилган каламушлар ўзларининг жамиятлари ва ундаги қадриятларни сақлаб қолишади, алал оқибат ўзларининг турларини ҳам сақлаб қолишади.\nИстеъмолчилар жамияти айтади: табиатда бизники деган тушунча йўқ. Ҳамма бегона – ҳамма нарса таом. Энг оптимал таом эса, ёнигдагилар, сени яқин одам деб ҳисоблайдиганлардир. Аслида улар сени “каламушлар қироли” эканингни ҳам билишмайди. Улар сенга ишонишади, сен эса уларни ғажийсан, еб қўясан.\nБунга ўхшаш “каламуш қироллари” замонавий жамиятда жуда кўпайиб кетди. Булар энг ваҳший йиртқичлардир. Ўзига ўхшаганларни таом билиб, уларни ғажиб ташлаш учун улар гуруҳ-гуруҳ бўлиб бирлашадилар.\nЎзларининг бахтини бошқалар бахтсизлиги эвазига қуриш осон экани ҳақидаги “ҳақиқатни” билганларидан сўнг, улар аввалига очиқчасига халқни ейишар эди. Кейин эса, халқни чиройли баландпарвоз шиорлар остида ейиш оптимал варинат эканини тушуниб етишди.\nМинбарлардан баландпарвоз ваъдалар ва озодлик ва тенглик ҳақидаги дабдабали гаплар сел каби оқиб туради. “Қироллар” ўзи аввалидан берган ваъдалари устидан чиқмоқчи эмасдилар. Улар учун буларнинг ҳаммаси “таом” ейишнинг бир услуби эди. Улар жамиятнинг муҳим бўғинларига эгалик қилиш учун талпинар эканлар, мақсадлари чиройли сўзлар ниқобида ўзига ишонганларни ғажиш эди. Йил сайин улар куч йиғдилар, қудратга тўлдилар ва хавфли бўла бошлади. Уларнинг асосий хавфи – жамиятнинг бошқа соғлом аъзоларидан ташқи кўринишида ҳеч қандай фарқи йўқ. Улар ниқобланиш санъатини шундай эгаллаганки, ҳатто жамиятнинг бошқа ҳалол аъзоларидан ҳам жозибалироқ бўлиб кўрина оладилар. Агар гапираётган гапларига эътибор қилмай, уларнинг қилаётган ишларига назар солинса буларни таниб олиш унчалик қийин эмас.\nЖиноят оламидаги майда “каламушлар” ўзларича ўйлайди – мана бир маст бехуш ётибди, чўнтагида эса пул. Барибир кимдир пулини олиб қўйади. Шундай экан, нега у мен бўлмаслигим керак? Ушбу мантиқ асосида ўғри дастлаб кимсасиз маст кишини тўнашни бошлайди. Сўнг, бехуш бўлмаган мастдан олади. Ўзини оқлаш янада мантиқлироқ тус олади: “у барибир пулини ичкиликка сарфлайди, менга эса хайрли ва тўғри ишлар учун пул керак”. Сўнг, пул барибир ҳаммага етмас экан, барибир ҳамма начор яшар экан, унда ким кучли бўлиб уддаласин, деган фикрга келади. Сўнг бир қурбонни кузатади ва бошига уриб, пулини ўмаради. Одоб-ахлоқ йўқ жойда мазкур мантиққа қарши бирон нарса дейиш қийин.\nУчинчи босқич: масалан, тадбиркор билиб туриб саломатлик учун зарар бўлган махсулотни ишлаб чиқаришни бошлади. Агар ўзим танимаган одамларнинг саломатлигини ўйлайдиган бўлсам, касодга учрайман. Улар ўзларини ўзлари ўйласин. Бундай одамлар учун бошқа одамлар ўзи оғзига келиб тушаётан гўштдан бошқа нарса эмас.\nСиёсатчилар ҳам шунга ўхшаб фикр қиладилар. Аввалги қадам, ўликни ейиш, яъни бу аввалидан амалга ошиши мумкин бўлмаган нарсаларни ваъда қилиш демакдир. Мантиқ: “агар уларнинг қулоқларига лағмон осиб ташламасанг, сени сайлашмайди. Бошқасини сайлашади, сендан ёмон бўлган ва қулоқларга лағмонларни кўп очиб ташлаганларни сайлашади. Ҳар қандай ҳолатда ҳам жамият алданар экан. Бироқ сен бир ҳолатда ахмоқлар қаторидан жой олсанг, иккинчи холатда сайланганлардан бўласан. Кел, яхшиси сайланганлардан бўлақол!”.\nАхлоқ синдирилишининг иккинчи босқичи, яъни нимжон ва заиф одамни ейиш. Бунга партиядаги ўринлар савдоси (овозларни сотиш) билан шуғулланишни мисол қилса бўлади. Сайловлар учун пул кераклигини эътиборга олсак, бу мантиқда ҳам жон борга ўхшайди. Агар ўзингча тўғри бўламан, деб ўйласанг, пулни бошқалар илиб кетишади ёки бошқа биров сайланади. Шундай экан, бошқа биров олгандан кўра, ўзим олиб қўйгани яхши.\nУчинчи босқич, тирик ва соғлом одамни еб ташлаш – жамиятга зарарли бўлган қонунларни ўтказиш (лобби). Мантиқ ҳам ўша-ўша. Агар сен жамиятни талон-тарож қилишни истамасанг, уни барибир бошқалар тўнаб кетади. Одамхўр қонун барибир қабул қилинади, шундай экан нима фарқи бор, у ким орқали ўтади? Яхшиси мендан ўтсин.\nДавлат ҳодимларига ҳам рационал мантиқ ёрдамида аста-секинлик билан одоб-ахлоқларини синдиришди. Аввалида пул таклиф қилинганида кўпчилик уялган. Пора ҳаром экани кўпчиликнинг ёдида турган. Сўнг, пора сўзини бошқача атай бошлашди, “пора” сўзига бўлган рефлекс йўқ қилинди ва жараён бошланди. Энди ҳеч ким пора олмайдиган бўлди, бироқ совға, ҳадя ва турли хил шу каби чиройли номлар ўртада айланадиган бўлди. Булар энди ўғрилар эмас, балки “кенг имкониятлардан” фойдаланиб келаётган жамиятнинг муҳатарам аъзоларига айланишди. Энг ёмон нарса рўй берди – жамиятнинг кўз ўнгида бу нарсалар қонунийлаштирилди. Инсон энди виждонини ҳам сотиши мумкин бўлди. Жамият унга жамоат пулини ишониб топширсаю, у пора эвазига уни йиртқичларга бериб юборадиган бўлди. Ўзини иффатли деган аёл пул эвазига жинсий алоқа қилишга асло рози бўлмайди. Истеъмолчилар жамиятининг ходимлари, яъни жамиятнинг ҳаққини пуллайдиганлар фоҳишалардан ҳам тубанлашиб кетишди. Ҳар ҳолда фохиша ўзининг нарсасини сотади, улар эса бировларникини. Хуллас, буларнинг ҳаммаси “ҳаётга тижорий нуқтаи назар билан қараш”, дейиладиган бўлди.\nМаълум бир босқичда шундай ҳолатгача бордики, хатто, маъмурий жиҳатдан ўзининг қоидалари ва нарх-наволари билан бозор пайдо бўлган, деб расмий равишда тан олишни ҳам таклиф қилишди. Шундай экан, нега уни қонунлаштирмаслик керак? Оддий сўз билан айтганда, ғазнани ўмариш ва коррупцияни, шу билан бирга, фоҳишабозликни ҳам қонунлаштириш таклифи тушди. Булар бор нарса эканини ҳамма билади-ку. Ҳозирча, бу уч ҳолатни қонунлаштириш режаси амалга ошмаган бўлса ҳам, бузилиш жараёни давом этмоқда, барча нарсалар ўзгармоқда …\nДавлат ходимлари ахлоқини бузишнинг биринчи босқичида мутлақо қонуний бўлган, аммо бироз тезлаштириб битирилган ишлар учун уларга совға (пора) таклиф қилинади. Сўнг, “нимжон” бўлганларни ейиш таклиф қилинади. Бу муҳтамал буюруқларнинг бажарилишида намаён бўлади. Мисол учун, давлат бюджетидан маълум бир ўқув муассасаси учун пул ажратилишига эришиш ва ажратилган пулдан эса ўз улушини (откат) олиш таклифи ҳам берилади. Мантиқ эса бир хил – “сен бўлмасанг, бошқаси”. Рози бўлсанг, ўзинг ҳам пул ишлаб оласан, мактаб ўқувчиларига ҳам нафинг тегади.\nБу гуруҳ аъзолари ўртасида, яъни ҳамтавоқлари ўртасида ҳам “биз” деган тушунча бўлмайди. Ўзимизники деган нарсанинг ўзи бўлиши мумкин эмас. Булар ўз биродарларини ейиш учун ҳамтавоқлар халос. Одатда шериклари бироз заифлашадиган бўлса, бошқалари собиқ шерикларни тезда еб гумдон қилиш пайида бўлади. Шундай бўлишига қарамай еган ва ейилган шерик бўлиб қолаверади\nУлар орасидаги тушунчага кўра, еган ейилганга мендан хафа бўлма, ўзинг заифлашдинг, мен эса шундан фойдаландим холос деган маънодаги гапни уқтиради. Ҳеч қандай шахсий адоват йўқ, бу шунчаки бизнес, холос.\nЯнги шароитлар янги мантиқларни пайдо қилади. Шерикчилик энди заифларни ейишда бўлади. У туғишган укангми ёки бошқа яқинингми ҳеч қандай аҳамияти йўқ. “Каламушлар” шерикчиликни ўлганларича сақлаб қолади. Агар уларнинг биттаси заифлашиб, қолганлари уни еб қўйишидан олдин қочиб қолишга улгурса, энди собиқ шериклари “каламуш қиролларини” ёмонлашни, хуллас сирни бой бериб ҳаммасини сотишни бошлайди. Бу билан у ўзининг илгариги ўрнига қайтишга умид қилади. Кимлардир бунинг уддасидан чиқиб, аввалги ўрнига қайтишга муваффақ ҳам бўлади. Ва худди ҳеч нарса бўлмаганидек, ўз ишини давом эттираверади. Орқасидан менга тишлари ўтмади, деб юради. Энди эса, яна биргамиз ва кимни ейиш ҳақида ўйлаяпмиз. Ора-орада бир-биримизга тикилиб қўямиз, заифлашмадими, уни ейиш вақти келмадими, деган маънода. Мувозанатни сақлаб турадиган муҳим омил шерикнинг кучи ва унинг ҳам сени еб қўйишга ҳозирлигидир. Чизиб берган манзарамиз бугунги ахлоқнинг бир кўриниши холос. Одамлар ҳали ҳам озодлик, бахт ва тенг ҳуқуқлик ҳақидаги баландпарвоз гапларга лаққасидан тушиб ўтирар экан, ҳамда электорат билан ишлаш, сайловларда қатнашиш ёки “рангли” инқилоблар иштирок этишлари билан ўзлари билмаган ҳолда “каламуш қироллари”ни кўпайтириб берадиган тизимни (система) барпо қилишга хисса қўшмоқдалар.\nБугун одамлар бир-бирларини ейиш билан оворадирлар. Кўзига қараб туриб ёки турли хил хийла-найранглар билан бўладими фарқи йўқ, бу ерда технология иккиламчидир. Асосийсиси очиқча одамхўрлик бўляпти. Тўғри, тепадагилар қўлларини қонга ботираётганлари йўқ. Аммо, каламушларнинг қуйидаги табақаларидагилар ўз ҳамжинсларини беаёв тўнамоқдалар.\nТўғри, тепадагилар қўлини қонга ботирмаяпти. Тўғридан-тўғри шерикларини еб юбориш “каламушларнинг” қуйи қисмида амалга ошяпти. Тепада ҳам бавосита одамхўрлик юз беряпти, аммо у ердаги одамхўрликнинг кўлами шу даражадаки, пастдагилар у ҳақида ҳатто тасаввур ҳам қила олишмайди. Юқорида эса бавосита одамхўрлик билан шуғулланишмоқда. Бунинг миқёси қуйироқдагиларнинг тушларига ҳам кирмайди. Юқорида зикр қилинган услуб билан топилган пуллар аслида бировлар учун ғам, азоб ва ўлимдир. Агар “каламушлар”га ёғ битиб, у ялтираяптими, демак кимдир ҳаётидан маҳрум бўлган. Бир қарашда кимдир фақат ҳамёнидан айрилганга ўхшаб кўринади. Йўқ, бу жарёнлар жамиятнинг заиф аъзоларининг жисмоний ўлимларига ҳам сабаб бўлади. Бунга ишонч ҳосил қилиш учун туғилиш ва ўлим динамикасига қараш кифоя...\n« Америкалик социологлар Дарвинни рад этишди\tАпрел ҳазили »


O‘ZLIDEP ТАШАББУСИ БИЛАН ЯНГИБОЗОРДА 50 НАФАР ХОТИН-ҚИЗ ТИББИЙ КЎРИКДАН ЎТКАЗИЛДИ\nТадбиркорлар ва ишбилармонлар ҳаракати — Ўзбекистон Либерал-демократик партияси Янгибозор туман кенгаши “Аёллар қаноти” томонидан “Соғлом оила — мустаҳкам оила” лойиҳаси доирасида “Соғлом ва мустаҳкам оила — жамият бойлиги ва келажак пойдевори” мавзуида давра суҳбати ташкил этилди.\nТадбирда юртимизда амалга оширилаётган кенг кўламли ислоҳотлар, она ва бола саломатлигига эътибор қаратиш, оилада соғлом муҳитни шакллантириш, навқирон авлодни ҳар томонлама соғлом ва баркамол қилиб тарбиялаш каби муҳим масалалар муҳокама қилинди.\n—Аҳоли саломатлигини мустаҳкамлаш борасида МФЙ ҳамда оилавий поликлиникалар билан ҳамкорликда олиб борилаётган тарғибот-ташвиқот ишлари ўз самарасини беряпти, — дейди Уйғур ҚВП мудираси Гуландон Жуманиязова. — Бизнинг асосий мақсадимиз — касалликни ўз вақтида аниқлаш, оғир хасталикларнинг олдини олиш, асоратларини ўз вақтида сифатли даволашдан иборат. Зеро, соғлом онадан, соғлом отадан соғлом фарзандлар дунёга келади.\nТадбир сўнггида 50 нафар хотин-қиз бепул тиббий кўрикдан ўтказилди.


Ўзбекистонда коронавирусга қарши эмлаш март ойининг биринчи ярмида бошланади - zarnews.uz\nЎзбекистонда биринчи бўлиб вакцина оладиганлар тоифаларнинг рўйхати маълум қилинди. Булар:\n- мактаб ва мактабгача таълим ташкилотлари;\n- аҳоли билан бевосита мулоқотга киришадиган ҳуқуқни муҳофаза қилувчи органлар ходимларидир.\nРеспубликада тоифалар бўйича "COVID-19"га қарши эмлаш 2021 йилнинг март ойининг биринчи ярмида бошланиши режалаштирилган.\nҚорақалпоғистон Республикаси, вилоятлар ва Тошкент шаҳрида жами бўлиб даволаш профилактика муассасалари қошида 3138 та эмлаш хоналари ва 820 та мобил бригадалар ташкил этилган, улар барча эмлаш ишларини жадвал асосида ва босқичма-босқич амалга оширади.\nЖаҳон соғлиқни сақлаш ташкилоти томонидан тавсия этилган вакциналар республикада қўлланилади (ҳамкор ташкилотлар томонидан жорий йилда "COVID-19"га қарши вакцинани амалиётга киритиш учун Ўзбекистон Республикаси аҳолисининг 20 фоизи миқдорида коронавирусга қарши эмлаш учун вакцинага буюртма тайёрланиб, COVAX жамғармасига юборилди).\nСанитария-эпидемиология хизмати "СOVID-19" инфекциясига қарши вакцина ишлаб чиқарувчи 12 та етакчи корхоналар билан ушбу вакциналарни харид қилиш бўйича музокаралар олиб бораётганлигини айтган.\nТеглар: вакцина коронавирус коронавирус вакцина коронавирусга қарши эмлаш\n"Sputnik V" вакцинаси ўзимизда ишлаб чиқарилмоқда


Мамлакатимиз Президенти Шавкат Мирзиёев томонидан аҳоли билан доимий мулоқот қилиш, уларнинг қонуний талаблари, сўров ва таклифларини амалга ошириш бўйича аниқ чоралар кўриш энг муҳим ва устувор вазифа қилиб белгиланди. Натижада жамиятимизда фуқаролар билан юзма-юз мулоқот қилиш, одамларнинг ичига кириб, уларнинг дарду ташвишлари билан яшаш, инсон манфаатларини таъминлаш бош мезонга айланди. Президентимизнинг “Халқ рози бўлса, ишимизда унум ва барака бўлади. Халқ биздан рози бўлса, Яратган ҳам биздан рози бўлади” деган гаплари бугун барчамиз учун шиор бўлиб қолди, десак муболаға эмас.\nАйни пайтда барча давлат идоралари фаолиятида аҳолининг мурожаатлари билан ишлаш сифат жиҳатидан мутлақо янги тизимга ўтилгани кузатилмоқда. Виртуал қабулхоналарнинг яратилгани, ҳар бир туман ва шаҳарда Халқ қабулхоналарининг, қолаверса, сайёр қабулларнинг ташкил этилгани ва уларнинг тўлақонли фаолият кўрсатаётгани фуқароларимизнинг оғирини енгил қилишда, улар дуч келаётган муаммоларга ечим топишда катта аҳамият касб этаяпти.\nДавлатимиз раҳбари таъкидлаганидек, халқ давлат органларига эмас, балки давлат органлари халқимизга хизмат қиладиган вақт келди. Хусусийлаштирилган корхоналарга кўмаклашиш ва рақобатни ривожлантириш давлат қўмитасининг назорат бўлими бошлиғи Жамшид ВАЛИЖОНОВ билан суҳбатимиз қўмитага келиб тушаётган мурожаатлар ва уларнинг қай тарзда ечим топаётгани хусусида кечди.\n– Давлат рақобат қўмитасига 2017 йилнинг биринчи ярим йиллигида жами 2917 та ёзма ва электрон мурожаатлар келиб тушди, – дейди Жамшид Валижонов. – Шундан 18 таси Олий Мажлисдан, 26 таси Президент Девонидан, 155 таси Вазирлар Маҳкамасидан, 219 таси бошқа ташкилотлардан келган. Тегишлилиги бўйича 2499 таси (уларнинг 265 таси сайёр қабуллар орқали) бевосита жисмоний ва юридик шахсларнинг мурожаатларини ташкил этади. Мурожаатлар ўтган 2016 йилнинг шу даврига нисбатан 288 тага кўпайгани кузатилди.\n– Таҳлил қилинса, фуқароларимизнинг ариза ва шикоятлари кўпроқ қайси соҳаларга тааллуқли бўляпти?\n– Қўмитамизга келаётган мурожаатларнинг аксарияти коммунал соҳага тааллуқлидир. Аризаларни ўрганиб чиқиш натижасида истеъмолчиларга нисбатан асоссиз қўйилган қарздорликлар улар фойдасига ҳал этилаяпти. Жумладан, ўтган йилнинг олти ойи мобайнида 1,4 млрд. сўм асоссиз қарздорликлар истеъмолчилар фойдасига ҳал этилган бўлса, жорий йилнинг шу даврида 1,7 млрд. сўм қайта ҳисоб-китоб қилинди. Шу билан бирга, ушбу соҳада мурожжатлар кўпаётганлигини инобатга олиб, масалани жойида ҳал этиш учун ҳар бир туман коммунал ташкилотларининг ўзида “фуқарорлар қабул кунлари” ташкил этилди. Асоссиз қарздорликлар юзага келган ҳолларда, фуқаролар билан биргаликда жойида масала ўрганилмоқда. Ушбу амалиёт натижасида ўтган 6 ой ичида 2736 нафар фуқаро (1578 нафари газ таъминоти, 1202 нафари электр энергияси ва 56 нафари бошқа коммунал масалалар бўйича) қабул қилиниб, уларнинг 1688 нафарига тушунтиришлар берилди, 973 нафарининг масаласи жойида ҳал этилди. Қўшимча ўрганиш талаб этган 137 та мурожаат ҳам ўз ечимини топди. Шунингдек, ушбу қабулларда 276 млн. сўмлик (224,4 млн. сўм газ таъминоти, 51,0 млн. сўм электр энергияси) асоссиз қарздорликлар истеъмолчилар фойдасига ҳал этилди.\n– Ўзбекистон Республикаси Президентининг виртуал қабулхонаси орқали Давлат рақобат қўмитасига келиб тушаётган мурожаатлар тўғрисида ҳам маълумот берсангиз...\n– Ўзбекистон Республикаси Вазирлар Маҳкамасида 2016 йил 20 сентябрда ўтказилган йиғилишнинг 117-сон Баённомасига асосан “Ўзбекистон Республикаси Бош вазирининг виртуал қабулхонаси” ишини ташкил қилиш бўйича доимий фаолият юритадиган ишчи гуруҳ таркибига Қўмитанинг 2016 йил 23 сентябрда 156к-ЛС-сонли буйруғи билан масъул ходими киритилган. Бундан ташқари, Давлат рақобат қўмитасининг 2016 йил 23 сентябрдаги\n157к-ЛС-сонли буйруғи билан Ўзбекистон Республикаси Президентининг виртуал қабулхонасидан (pm.gov.uz) Қўмитага келиб тушадиган мурожаатлар билан ишлаш бўйича алоҳида масъул шахс тайинланган.\nДавлат рақобат қўмитасига Ўзбекистон Республикаси Президентининг виртуал қабулхонаси орқали жорий йилнинг 1 январидан бугунги кунгача 1112 та келиб тушган мурожаатдан 1036 тасини ижроси таъминланди, 3 та мурожаат рад* этилган бўлиб, қолган 76 таси Қўмита ва унинг ҳудудий органлари томонидан кўриб чиқилмоқда. Ижроси таъминланган 1036 та мурожаатдан 258 таси қаноатлантирилди, 778 тасига қонуний тушунтириш берилди. Жумладан, мурожаатлар Тошкент шаҳридан 454 та, Тошкент вилоятидан 138 та, Фарғона вилоятидан 87 та, Қашқадарё вилоятидан 73 та, Сурхондарё ва Андижон вилоятларидан 51 тадан, Бухоро вилоятидан 49 та, Самарқанд вилоятидан 44 та, Наманган вилоятидан 41 та, Навоий вилоятидан 32 та, Хоразм вилоятидан 27 та, Жиззах вилоятидан 26 та, Қорақалпоғистон Республикасидан 25 та, Сирдарё вилоятидан 14 тани ташкил этади.\n– Ушбу мурожаатларда асосан қандай муаммолар баён этилмоқда?\n– Мурожаатларнинг мазмуни таҳлил қилинганда, уларнинг аксарияти дори-дармон воситаларининг қимматлашиб кетгани, бозорларда нарх-навонинг кўтарилаётгани, акцияларга дивидентлар олиш ҳамда тадбиркорлик билан шуғулланиш учун бўш турган бино ажратилиши ёки хусусийлаштирилиши борасидаги масалаларни ўз ичига олади.\n– Айни пайтда Давлат рақобат қўмитаси раисининг виртуал қабулхонаси ҳам фаолият юритаяпти. Унга келиб тушаётган мурожаатлар қай тариқа ечим топаяпти?\n– Дарҳақиқат, Вазирлар Маҳкамасининг 2016 йил 27 октябрдаги\n366-сонли қарори ижросини таъминлаш мақсадида Давлат рақобат қўмитаси раисининг виртуал қабулхонаси 2016 йил 7 ноябрь кунидан ишга туширилди. Бугунги кунда, яъни жорий йил 21 август ҳолатига кўра, виртуал қабулхонага 373 та мурожаат келиб тушди. Шундан шу йилнинг 1 январидан бугунги кунгача 229 та келиб тушган мурожаатдан 8 таси рад этилди,\n218 тасининг ижроси таъминланди, қолган 11 таси Қўмита ва унинг ҳудудий органлари томонидан кўриб чиқилмоқда. Ижроси таъминланган 218 та мурожаатнинг 203 тасига тушунтириш берилди, 15 та мурожаат қаноатлантирилди.\n– Сайёр қабул ҳамда бошқа органлар орқали келаётган мурожаатлар ҳақида ҳам батафсилроқ тўхталсангиз...\n– Албатта. Ўзбекистон Республикаси Бош вазири раислигида ўтказилган 2014 йил\n13 майдаги 86-сонли селектор йиғилиши баёнининг ижросини таъминлаш мақсадида Хусусийлаштирилган корхоналарга кўмаклашиш ва рақобатни ривожлантириш давлат қўмитаси раҳбариятининг 2017 йилнинг январь-июль ойларида жойларда жисмоний ва юридик шахсларнинг вакилларини сайёр қабул қилиш кунлари жадвали тасдиқланди. Унга кўра, ҳудудларда жисмоний шахслар ва юридик шахсларнинг вакилларини сайёр қабул қилиш ташкил этилди. Натижада Қўмита раҳбарияти томонидан 225 та мурожаат қабул қилинди.\nШу билан бирга, Ўзбекистон Республикаси Бош прокуратураси томонидан ҳар чорак якунлари бўйича Давлат рақобат қўмитасида жисмоний ва юридик шахсларнинг мурожаатларини кўриб чиқилиши ҳолати юзасидан ўрганишлар ўтказилди. Ушбу ўрганишлар Қўмита ҳайъати йиғилишларида мунтазам равишда танқидий муҳокама қилиниб, фуқаролар мурожаатлари ижросида маъсулиятсизликка йўл қўйган маъсул ходимларга нисбатан интизомий жазо чоралари қўлланилиб келинмоқда. Бундан ташқари, Қўмитада ижро интизомининг назорати ҳафталик йиғилишларда кўриб чиқилиб, тегишли ишлар амалга оширилмоқда.\nГулчеҳра МУРОДАЛИЕВА суҳбатлашди.


Тошкентнинг бир қисми транспорт қамалида қолди. Амалдорлар эса вазиятга лоқайд Ўзбекистон янгиликлари\nТошкентнинг бир қисми транспорт қамалида қолди. Амалдорлар эса вазиятга лоқайд\n5 March 2020, 16:32\nЎзбекистон, Тошкент – Batafsil.uz ЯА. Мана икки кундирки, Тошкентнинг шарқий қисмида яшовчилар ўзига хос транспорт қамалида қолишмоқда. Собиқ ТАПОиЧ яқинида янги айланма йўл қурилиши сабабли, 4 мартдан бошлаб бу ерда йўлнинг муҳим қисми ёпиб қўйилган. Натижада улкан тирбандликлар пайдо бўла бошлади. Аммо, афсуски, бу муаммонинг бошланиши экан. 5 март куни эрталаб йўл хизмати ходимлари тўсатдан Оҳангарон автомагистралидан Водник массивигача бўлган барча кириш ва чиқиш йўлларини тўсиб қўйишди. Бу тўғрисида мухбиримиз маълум қилмоқда.\n5 март куни Оҳангарон автомагистрали бўйлаб ҳаракатланаётган кўплаб ҳайдовчилар кутилмаган вазиятга дуч келишди. Тошкент ҳалқа йўлидан Водник массивигача бўлган ягона кириш ва чиқиш йўллари кутилмаганда йўл хизмати томонидан тўсиб қўйилди.\nУшбу массив аҳолиси эса бундан ҳам ёмон вазиятда қолишган. Биринчидан, шаҳардан чиқишда постгача бўлган жойда улкан тирбандлик пайдо бўлди. Бундан ташқари, махсус хизматлар Водник массивидан шаҳарга чиқиш учун Тошкент ҳалқа йўлидаги барча бурилишларни тўсиб қўйишди. Постдан бир неча километр узоқликда жойлашган бурилиш ёнидаги охирги йўл ҳам ёпилаётганга ўхшайди.\nМаҳаллий аҳоли бу вазиятни деярли ҳар куни эрталаб Оҳангарон шоссесидан расмий кортеж ўтиши, шунинг учун Водник массивидан чиқиш жойи доимий равишда тўсиб қўйилаётганлиги билан изоҳламоқда. Уларнинг фикрича, эҳтимол, йўлнинг ҳар кунлик ёпилиши билан боғлиқ муаммоларни ҳал қилиш учун амалдорлар кескин чораларга қўл уриб, массивдан чиқиш жойини бутунлай ёпиш қўйишга қарор қилишгандир.\nМаҳаллий аҳоли кулгили бир тахминни ҳам илгари сурмоқда. Улар йўлнинг ёпилишини коронавирус билан боғлашмоқда. Яъни, касаллик туфайли шаҳарга кириш йўллари мустаҳкамланиб, зарур ҳолда карантинга ёпиш учун тайёргарлик кўрилмоқда, деган фикрлар ҳам йўқ эмас.\nТошкентда уч даражали янги йўлнинг барпо этилиши ҳокимиятнинг ўз фуқаролари ҳақида қайғура олмаслигини яна бир бор намойиш этди. Муҳими- аввало Президентга берган ваъданинг бажарилишидир. Объект Наврўзгача топширилади дейилдими, демак топшириш шарт. Бу аҳолига жиддий муаммолар келтириб чиқариши эса иккинчи масала. Зеро, тонировка қилинган “Малибу” ёки “Мерседес”нинг деразасидан бузилган йўл ва белгилар кўринмайди-да!\n4 март куни ёпилган Махтумқули кўчаси бўйлаб ҳаракатланаётган автобус йўловчилари аҳоли бундан ҳам мушкул вазиятда туришибди. Шаҳарга кириб боришнинг мутлақо иложи йўқ. Барча микроавтобус, автобус ва таксилар учун ҳеч қандай муқобил йўл йўқ - барчаси маҳаллаларнинг тор ва яроқсиз кўчалари орқали ҳаракатланишга мажбур. Натижада, эрталаб ишга бориш ва кечқурун қайтиш учун одатий 40 дақиқа ўрнига 2 соат вақт сарфланмоқда.\nШуниси қизиқки, ҳеч ким кишилар манфаатларига лоқайдликни яшираётгани ҳам йўқ. Йўл қисми "қурилишни тезлаштириш учун" ёпиб қўйилган. Уни тезлаштиришдан нима наф? Одамлар мамнун бўлишлари учун қурилишини сифатли қуринг холос.\n“Тошшаҳартрансхизмат” раҳбариятига яна бир алангали "салом". Агарда тирбандликни бартараф этишнинг иложи бўлмаса, муаммоли йўналишлар бўйича автобуслар сонини ошириш мумкинку! Афсуски, кеча автобусга мингган йўловчилар ҳолига маймунлар йиғлаётганини кўриб, ачинишдан ўзга чора йўқ.


2015 йилнинг биринчи ярмида Самарқанд вилоятида 47 мингдан зиёд янги иш ўрни яратилди\nСамарқандда жорий йилнинг биринчи ярмида вилоятни ижтимоий-иқтисодий ривожлантириш якунлари ва 2015 йилги иқтисодий дастурнинг энг муҳим йўналишлари ҳамда устувор вазифалар ижросига бағишланган фаоллар йиғилиши бўлиб ўтди.\nВилоят ҳокими З.Мирзаев бошқарган йиғилиш сим орқали мулоқот тарзида ташкил этилди. Унда халқ депутатлари вилоят, туман ва шаҳар Кенгашлари депутатлари, бошқарма ва идоралар, йирик саноат корхоналари, кичик бизнес ва хусусий тадбиркорлик субъектлари раҳбарлари иштирок этди.\nМаълум қилинишича, вилоят ялпи ҳудудий маҳсулотини ўтган 6 ойда 10,5 фоизга оширишга эришилди.\nСаноат маҳсулотлари ишлаб чиқариш 14, халқ истеъмоли моллари ишлаб чиқариш 6,2, чакана товар айланмаси 12,6, қурилиш-пудрат ишлари 11,1 ва қишлоқ хўжалиги маҳсулотлари 6,5 фоизга ўсди. Ишлаб чиқарилган саноат маҳсулотларининг 36,3 фоизи озиқ-овқат, 22,1 фоизи енгил саноат, 21,8 фоизи машинасозлик ва металлни қайта ишлаш, 4,4 фоизи химия ва нефть, 4 фоизи қурилиш материаллари саноати тармоқларига тўғри келди. Ялпи ҳудудий маҳсулот таркибида кичик бизнес ва хусусий тадбиркорлик соҳасининг улуши 71,9, хизмат кўрсатиш соҳаси улуши 54,3 фоизни ташкил этди.\nБандлик масаласини ҳал этиш бўйича амалга оширилаётган тизимли чора-тадбирлар туфайли 47 мингдан зиёд янги иш ўрни яратилиб, уларнинг асосий қисми қишлоқларда ташкил этилди. Иш ўринларининг асосий қисми тижорат банкларининг кичик корхоналар ва микрофирмалар ташкил этиш учун ажратилган кредитлар, касаначилик ва фермер хўжаликларини ривожлантириш ҳисобига тўғри келди.\nФаол инвестиция сиёсати ҳамда иқтисодиёт тармоқлари ва соҳаларини модернизация қилиш, техник ва технологик янгилаш, инфратузилмани ривожлантириш январь-июнь ойларида молиялаштиришнинг барча манбалари ҳисобидан 1 триллион 293 миллиард сўмлик инвестицияни ўзлаштириш имконини берди. Хорижий инвестициялар 10,1 миллион долларни ташкил этди.\nБиринчи ярим йилликда 482 хизмат кўрсатиш шохобчаси фаолияти йўлга қўйилиб, улар негизида 1 минг 626 янги иш ўрни яратилди.\nҲисобот даврида 1 минг 258 кичик бизнес субъектлари ташкил этилиб, уларнинг сони 15,9 мингтага етди. Кичик бизнес ва хусусий тадбиркорлик субъектларига молиявий ёрдам бериш мақсадида 501,7 миллиард сўм кредит ажратилди. Бугун вилоятдаги иш билан банд аҳолининг 83,7 фоизи айнан шу соҳада меҳнат қилмоқда.\nЭкспорт салоҳиятини мустаҳкамлаш ва унинг таркибини кенгайтириш бўйича амалга оширилган ишлар туфайли экспорт борасидаги режа 133,5 фоизга бажарилди.


OzodDayjest: Сенатор вояга етмаган қизлар орасида ҳомиладорлик ҳолати ортганидан ташвиш билдирди\n17 май 2022, Тошкент вақти: 07:21\nСенатор Тошмуҳамедова сўнгги икки йилда Тошкент вилоятида вояга етмаган қизларнинг ҳомиладор бўлиш ҳолатлари икки баробарга кўпайганини қайд этди. Бензин нархининг ошиши бошқа ашёлар баҳосига таъсир ўтказиши мумкинлигидан хавотир билдирилди. Навоийнинг қўлига гитара тутқазиб қўйилиши ўзбек миллатига нисбатан ҳурматсизлик, деб баҳоланди. Жорий ҳафта ўзбек матбуоти шу каби воқеалар ҳақида хабар берди.\nСенатор Тошмуҳамедова: “Тошкент вилоятида вояга етмаган қизларнинг ҳомиладор бўлиб қолиши икки баробарга ортди”\nОхирги икки йилда Тошкент вилоятида вояга етмаган қизларнинг ҳомиладор бўлиш ҳолатлари икки баробарга кўпайган. Бу ҳақда Олий Мажлис Сенатининг Ёшлар, маданият ва спорт масалалари қўмитаси раиси ўринбосари Дилором Тошмуҳамедова маълум қилди (www.daryo.uz, 27 январь).\n“Ёшларимизнинг, айниқса, ўспиринларимизнинг ўзининг саломатлиги тўғрисида билими етарли эмаслиги муайян муаммоларни келтириб чиқармоқда. Бунинг натижасида бир нечта салбий ҳолатлар учрамоқда. Мисол учун, Тошкент вилоятида эрта туғиш кўрсаткичи ўсиб бораётгани, баъзи бир вилоятларда ўсмир қизлар орасида абортнинг кўпаяётгани жуда аянчли ҳолат” деган Д.Тошмуҳамедова.\nШунингдек, республика бўйича оналар ва болалар ўлими камаяётган бўлса-да, Қорақалпоғистон Республикаси ва Жиззах вилоятининг айрим туманларда бу кўрсаткич ошиб бормоқда. Эрта турмуш қурган қизларнинг ҳомиладорлик ва бола парвариши бўйича билими етарли даражада эмаслиги ҳам аниқланган.\nМаълум қилинишича, Халқ таълими вазирлиги ва бошқа жамоат ташкилотлари билан ҳамкорликда шундай салбий ҳолатларнинг олдини олиш бўйича ўқув дастурлари ишлаб чиқилмоқда ва кейинги ўқув йилларидан босқичма-босқич жорий этилади.\nPlatforma.uz: “1 февралдан бензин қимматласа, Ойпошша холанинг носи ҳам ошади”\nЎзбекистонда 1 февралдан бензин нархи ошиши кутилмоқда. Бу ҳақда бир қатор матбуот нашрлари хабар берди. Гап шундаки, 1 февралдан Ўзбекистон миллий валютасида белгиланган айрим акциз солиғи ставкалари оширилади. Жумладан, 1 тонна Аи-80 бензини солиқ ставкаси 200 минг сўмдан 240 минг сўмга, Аи-91, Аи-92, Аи-93 ва Аи-95 бензинлари ставкаси 250 минг сўмдан 275 минг сўмга кўтарилади. Юқоридаги ўзгаришлардан кейин республикада оммабоп бўлган Аи-80 бензинининг литри ўртача 110 сўмгача (ҚҚС билан) ошиши мумкин. Аи-90 ва ундан юқори маркали бензинлар нархи ўртача 60 сўмдан 90 сўмгача қимматлашиши кутилмоқда.\n“Ўзи 30 йилдан буён ойлик ошса, одамлар қўрқадиган бўлиб қолган. Маош ва нафақаларнинг ошиши ҳақидаги хабарлар мудом хосиятсиз характерга эгалигича қолаётир. Минг афсуски, менталитет нуқтаи назаридан бензин қимматлаши бизда барча соҳага, ҳатто Ойпошша холанинг носига ҳам таъсир қилади. Бошқа нарсани гапирмасаям бўлади. Хўш, мулозимлар нега нарх оширишга “бошқоронғи” бўлган? Дунё биржаларида нефт нархи тушганда ҳам, бизда тушмаган ҳолатларниям кўрдик”, деб ёзган Телеграмдаги Platforma.uz канали.\nРеклама постерида Алишер Навоий гитара билан тасвирлангани танқидларга сабаб бўлди\nFlyin Up ўзбек рок гуруҳининг реклама постерида шоир ва мутафаккир Алишер Навоий электрон гитара тутган ҳолда тасвирлангани танқидларга сабаб бўлди (“Ҳуррият”, 27 январь).\n“Сўз мулкининг султони Алишер Навоий бобомиз асарини кўчиришда битта нуқтани тушириб қолдиргани боис араб имлосида ёзилган “кўз” сўзи “кўр”га айланиб қолгани учун хаттотдан қанчалар норози бўлган эканлар. Биз кўриб турган, минг-минглаб одамларга тақдим этилаётган постдаги расм – илмсизлик, бефаросатлик ва нўноқлик касридан улуғ бобомиз қўлига гитара тутқазиб қўйилиши миллатимизга нисбатан беҳурматлик, давлатимизни тан олмаслик оқибатидир. Оқбилакларга муносиб келадиган ёқут кўзли тилла узукка бало борми?!” деб ёзади шоира Муҳтарама Улуғова.\nАлишер Навоий номидаги давлат академик катта театри маъмурияти ҳам бу ҳолатга эътироз билдирган.\n“Буюк мутафаккир ва файласуф олим, ўзбек тилининг асосчиси, донишманд бобокалонимиз Алишер Навоийни на динимиз, на миллатимиз ва на тарихимиз, қўйингки, ўзига ҳам алоқаси бўлмаган ҳолатда, бармоқларини бу кўринишда, бурни қизарган, ғалати белгилари бор мусиқа асбоби билан тасвирлангани тушунарсиз” деган театр маъмурияти.\nТанқидлардан сўнг Flyin Up гуруҳи афишанинг янгиланган кўринишини ҳавола этган.\nАввалроқ Қарши шаҳрида шоир ва ҳукмдор Заҳириддин Муҳаммад Бобурнинг пицца ушлаб турган катта реклама сурати ўрнатилган ва эътирозлардан кейин олиб ташланган эди.


Тошкентда диний китоблар сотувчи тўртта дўкон муҳрланди (тўплам)\n- Мирзиёев Францияда нимага эришди? Президент Шавкат Мирзиёевнинг 8-9 октябрь кунлари бўладиган Францияга расмий ташрифи - унинг президент сифатида Европа иттифоқига илк сафаридир. (ўзбек тилида видео)\n- Тошкентда диний китоблар сотувчи тўртта дўкон муҳрланди. (ўзбек тилида видео)\n- Москва изоляторларида 13 ўзбекистонлик очлик эълон қилди. Москванинг Перовский туман суди “ноқонуний тарзда алкогол ишлаб чиқарганликда” айбланаётган 13 нафар Ўзбекистон ватандошини 6 йилгача қамоқ жазоси тайинлади. Тергов изоляторида қолаётган ўзбек муҳожирлари ноҳақ айбланаётганини таъкидлаб, очлик эълон қилди. (ўзбек тилида видео)\n- Осиё: турмалардаги қийноқлар Қирғизистон бюджетига тушов бўлмоқда. Ўзбекистон Президенти Макрон билан учрашди, Бердимуҳамедовни ОАВ эркинлигига қўшган ҳиссаси учун олган мукофоти билан табриклади, Ўзбекистонда ютубни таъқиқлашди. Қозоғистон Хитойда “қайта тарбиялаш лагери” тўғрисида ҳикоя қилган этник қозоқ аёлга қочоқ мақомини бермайди. Турмалардаги қийноқлар Қирғизистон бюджетига тушов бўлмоқда.(видео Настоящее время)\n- Ақсу туманида мураббий болаларни каратега бепул ўргатмоқда. (Директ видеоси)\n- «Атака» (Ҳужум) оилавий зўравонликка қарши ҳимояда. «Тенг ҳуқуқ ва имкониятлар» ОФ раҳбари Асилбек Эшиев ва рассом Татьяна Зеленская оилавий зўравонликка қарши қаратилган «Атаке» лойиҳасини амалга оширмоқда. (фотогалерея)\n- Инсон ҳуқуқларига бағишланган француз рассомларининг кўргазмаси. Бишкекдаги Қосимали Баялинов номидаги кутубхонада француз рассомларининг инсон ҳуқуқларига бағишланган кўргазмаси очилди.(Директ видеоси)\n- Президент Макрон Елисей саройида Мирзиёевни қарши олди. (видео)\n- Мастонанинг дардлари ва азоблари: "Мени қиз бола эмас деб, ҳайдаб юборишди". (Тожикистондан видео)\n- АҚШнинг БМТдаги доимий вакиласи Никки Хейли ўз лавозимини тарк этади. (видео Настоящее время)\n- Ногиронлар муаммосини миллий режа қабул қилиш орқали ечишмоқчи. (ҚРдан видео)\n- Шимолда дизель ёқилғиси нархи қимматлашди. (ҚРдан видео)\n- Икки россиялик футболчи Москва кафеларининг бирида амалдорни уриь калтаклашди . (видео Настоящее время)\n- Тожикистонда ёққан биринчи қор Душанбе – Чанак йўлидаги қатновни мураккаблаштирди. (ТРдан видео)\n- Ҳарбий эксперт Украина ҳарбий омборларидаги портлашлар ортида турган сабаблар тўғрисида. (Директ видеоси)\n- Нима учун пластик пакетлар йўлида аҳлат титишга тайёр одамлар сони кўпаймоқда. (Директ видеоси)\n- "Биз унинг ҳам шахси, ҳам таржимаи ҳолини биламиз". The Insider бош муҳаррири “Петров”- Мишкин имси қандай фош бўлгани ҳақида. (Директ видеоси)


Дуо қилайлик! - Fitrat.uz\nБош саҳифа / Мақолалар / Дуо қилайлик!\nAprel 18, 2020\tДуо қилайлик!da fikr bildirishni o'chirish 118 Кўришлар\nАллоҳ таоло инсонни яратиб, уни то Ўзининг ҳузурига қайтиб келгунича яхшилик ва ёмонлик ила имтиҳон қилишини баён қилди. Гоҳида ушбу имтиҳонлар кишининг ўзи учун гоҳида эса жамият учун келади. Бугунги кунда дунё бўйлаб тарқалаётган касаллик сабабли инсоният бошида ана шундай машаққатли кунлар турибди. Албатта, бу ҳам бир синовдир. Бу кунлар бизнинг иймон-эътиқодимиз, инсонийлигимиз, ахлоқимиз, меҳр-оқибат ва саховатимиз учун бир имтиҳондир гўё. Ушбу кунлар моддий имкони бор мусулмонлар учун улкан ажр ва даражотларга эга бўлмоқ учун айни фурсатдир.\nУлуғ динимизнинг бешта фарзидан бири закот эканлиги динимизнинг нақадар инсонпарвар экани ва саховат устига барпо бўлганини кўрсатади.\nАллоҳ таоло ояти муборакда ўзлари ҳарис бўла туриб ўзгаларга илинган бандаларини аброрлар дея мадҳ этди ва уларга охиратдаги гўзал оқибатларни ваъда қилди:\nЎзлари таомни яхши кўриб турсалар ҳам, уни мискин, етим ва асирларгага берурлар. Албатта, Биз сизларни фақат Аллоҳнинг розилиги учун таомлантирамиз. Бунинг эвазига сизлардан мукофот ёки ташуккур кутмасмиз. (Инсон сураси 8-9 оятлар).\nХолис саховат қилиб, қийин кунда инсонларнинг машаққатини енгил қилганларни Аллоҳ таоло ҳам қийин кунда, яъни қиёмат кунида у куннинг ёмонликларидан, хорлик ва азобидан сақлаб, ҳурсандчилик ва боқий неъматларини ато этишини ваъда қилган. «Бас, уларни Роббилари ўшал кун шарридан сақлади ва уларга хушрўйлик ҳамда хурсандчилик ато қилди». (Инсон сураси 11-оят).\nБарчамиз ҳамжиҳатликда инсонпарварлик, эзгулик ва меҳр-оқибат йўлида ҳамкор бўлиб, ўзимизни ислоҳ қилиб, чин юракдан дуо илтижолар қилсак, иншаАллоҳ, Роббимиз Ўзи мушкулимизни осон қилажак.\nЧирчиқ шаҳар «Ўрта маҳалла» жоме масжиди\nимом хатиби Шавкат Соҳибжон ўғли\nАввалги Ҳизбут-таҳрирнинг айрим амалий ва ақидавий бузуқ қарашлари\nКейинги Ҳанафий мазҳабида аёлларнинг ўрни


Шу йил 13 июнда мамлакатимиз Президентининг “2020-2021 ўқув йилида Ўзбекистон Республикасининг олий таълим муассасаларига ўқишга қабул қилишнинг давлат буюртмаси параметрлари тўғрисида”ги қарори эълон қилинди. Қарорга мувофиқ бу йил республикамизда ёшларнинг олий таълим муассасаларида таълим олишлари учун 139950 та ўрин ажратилганлиги маълум қилинди.\nҚўлингизда фақат руль эмас, инсон ҳаёти турибди!\nМашина минган кишини операция столи тепасида қўлига тиғ олган жарроҳ билан солиштириш нечоғлик ўринли? Йўқ, муболағадан ўзга нарса эмас, дейсизми? Ҳақсиз, жарроҳлик илмини эгаллаш учун йиллаб ўқиб ўрганиш, тажриба тўплаш даркор. Ҳайдовчилик курси эса атиги бир неча ойни ўз ичига олади. Лекин сиз касбнинг ўзини эмас, ундаги инсон омили билан боғлиқ ҳолатни муқояса қилиб кўринг-чи?\nБизни ким эшитади?\nМуҳтарам таҳририят ходимлари!\nМен умримда бирор жойга шикоят ёзиб, арз қилиб борган эмасман. Шикоятчи эмасман. Лекин Тошкент шаҳар Юнусобод туманидаги “Шарқ ҳақиқати” маҳалласи Янгиқўрғон 3-тор кўчаси, 66-хонадондаги кейинги ярим йиллик ҳаётим даврида, яна ҳам аниқроғи, ўтган йилнинг кузидан бошлаб шикоятчига, аризагўйга айланишга мажбур бўлдим.\nЧиқинди полицияси керак (МИ?)\n“Қон қўшилган “пепси”, “мамлакатдаги қийин вазият”, “саратон юқтирувчи дори...”\nИнсонларнинг ахборот билан таъминланганлик даражаси сўнгги йилларда анча ошди. Энди фақат оммавий ахборот воситалари эмас, ижтимоий тармоқлар ҳам содир бўлаётган воқеалардан хабар берувчи манбага айланди. Аммо, афсуски, бу борада сон ошгани сайин сифат тушиб кетмоқда.


Ўрта ёшларда сусайган жисмоний ҳаракат - ўлимга етаклайди(ми)? - BBC News O'zbek\nЎрта ёшларда сусайган жисмоний ҳаракат - ўлимга етаклайди(ми)?\nАлекс Терриен Би-би-сининг саломатлик масалалари бўйича мухбири\nImage caption Ортиқча вазн ҳеч қачон яхшилик келтирмайди\nСиз ўз соғлиги ҳақида қайғуришни ортга суриб юрган ўрта яшар инсонмисиз?\nУндай бўлса, сиз учун нохуш хабарларимиз бор: бир неча тадқиқотлардан тасдиқланишича, бундай ҳолатнинг оқибати вой бўлиши мумкин.\nЯқинда ўтказилган икки тадқиқот натижаларидан маълум бўлишича, ўрта ёшларда қон босимининг юқорилаши деменция (катта ёшларда пайдо бўлувчи ақлий ноқислик)га чалиниш хавфини ҳам оширади. Ўз соғлигини яхшилаш ҳақида ўйламайдиган одамлар эса эрта ўлимга кўпроқ мойил бўлади.\nХўш, ўрта ёшларда жисмоний ҳаракатнинг сусайиши қанчалик хавфли ва бу ростдан ҳам соғлик билан боғлиқ муаммоларни келтириб чиқарадими?\nEuropean Heart Journal'да эълон қилинган тадқиқот натижаларига кўра, систолик қон босими симоб устунида 130 мм бўлган 50 ёшлардаги одамларда ёши ўтган сайин деменция ривожланиши эҳтимоли қон босими нормал ҳолатдаги одамлардан кўра бир ярим баробарга кўпроқ бўлади.\nСимоб устунида 140 мм бўлган қон босими эса Буюк Британияда юқори ҳисобланади.\nОлимларнинг айтишича, бир неча юқори қон босими ўртасидаги алоқа инсон учун сезилмас даражада содир бўладиган микроинсултлар натижаси орқали изоҳланиши мумкин.\nҚайд этиш лозимки, 8,639 нафар иштирокчи ўрганиб кўрилган мазкур тадқиқот давомида 50 ёшда мавжуд юқори қон босими ва деменция ривожланиши эҳтимоли ўртасидаги алоқа кўрсатиб берилган бўлсада, сабаб нима, оқибат нима, деган саволларга жавоб берилмаган.\nБундай алоқа 60 ёки 70 ёшлардаги одамларда аниқланмаган.\nБундан ташқари аҳолининг маълум қисмида шундоқ ҳам ёши ўтган сайин деменцияга чалиниш эҳтимоли мавжуд.\nҲозирда 45 ёшдан ўтган ҳар ўнинчи эркак ва ҳар йигирманчи аёл деменциянинг энг кенг тарқалган кўриниши бўлмиш Альцгеймер хасталигининг ривожланиши хавфи билан яшайди.\nКатта ёшларга борганда кўпчиликда юзага келувчи жисмоний камҳаракатлиликнинг тиббий муаммоларга сабаб бўлиши эҳтимоли анчадан буён бизга маълум.\nБироқ Lancet Public Health журналида чоп этилган янги тадқиқот доирасида 493,737 нафар беморнинг касаллик тарихи ўрганиб чиқилиб, унинг натижалари кичик ёшларда давом этган кам жисмоний ҳаракат катта ёшларда пайдо бўлувчи соғлиқ билан боғлиқ муаммоларнинг кўрсаткичи эканлигига ишора қилмоқда. Шунингдек, ёшлигида кам жисмоний ҳаракат қилган қилган инсонларда эрта ўлим хавфи юқори бўлиши мумкин.\nОлимлар қуйидаги муаммолардан камида учтасини ўзида ҳи сқиладиган одамларни жисмонан ожиз, деб ҳисоблайди:\n• Вазн камайиши\n• Доимий чарчоқ\n• Бармоқларни ёпишдаги мажолсизлик\n• Суст жисмоний ҳаракат\n• Жуда секин қадам ташлаш\nImage caption Энг муҳими - имкони борича тезроқ соғлом турмуш тарзига ўтмоқ зарур\nКўплаб бошқа омиллар (масалан, ижтимоий-иқтисодий мавқе, танада узоқ давом этган бузилишлар миқдори, чекиш, алкогол истеъмоли ваҳкз.)ни ҳам ҳисобга олганда 37-45 ёш ўртасидаги жисмонан заиф эркакларда эрта ўлим хавфи яхши жисмоний ҳолатда бўлганлардан кўра икки ярим баробар юқори бўлади.\nХудди шундай натижалар бошқа ёш гуруҳларида ҳам кузатилди (45-55, 55-65 ва 65-73).\nЎхшаш натижалар 45 ёшдан юқори аёллар ўртасида ҳам аниқланди.\nКексалик деган касалликни даволаш мумкинми?\nУзоқ умр: меҳнат ва роҳат уйғунлиги\nАёллар, узоқ умр кўрмоқчимисиз? Унда тенгқурингизни топинг\nТадқиқот давомида жисмонан заиф одамларда склероз ва хроник чарчоқсиндроми каби хасталиклар кўпроқ ривожлангани қайд этилган.\nТадқиқот муаллифи, Глазго Университети профессори Френсис Мейрнинг фикрича, жисмоний тайёргарлик ва машқларни имкон қадар вақтлироқ - кичик ёшларда бошлаш зарур.\nТадқиқот иштирокчиларидан бири доктор Питер Ҳенлон, айниқса, эрта ёшларда аниқланган жисмоний заифлик билан курашиш мумкин, дейди.\nЖисмоний ҳолати яхши бўлмаган инсонлар имкон қадар соғлом турмуш тарзига ўтиши лозим, дейди Шеффилд Университетидан скелет-мушаклар масалалари бўйича профессор Илария Беллантуоно.\n«Энг муҳими - соғлом парҳез ва жисмоний машқлардир. Бу ягона ижобий натижалар олиб келиши мумкин бўлган ҳаракатлар,» дейди у.\nҚон босимини тушириш учун ортиқча вазндан халос бўлиш, чекишни ташлаш ва алкогол ҳамда туз истеъмолини кескин камайтириш лозим.\nДеменция ривожланиши хавфидан хавотирда бўлганлар учун Альцгеймер касаллигини ўрганиш билан шуғулланувчи Alzheimer Research UK хайрия-тадқиқот ташкилотидан Лора Фиппс ҳам айни маслаҳатларни беради.\nImage caption Истеъмолда туз қанча кам бўлса, шунча яхши\nЎз ҳаёт тарзини ўзгартиришга одамларни қандай ундаш мумкин?\nПрофессор Беллантуононинг сўзларига кўра, соғлиқ билан боғлиқогоҳлантиришлар ҳаммага ҳам бирдек таъсир қилавермайди.\nБундай одамлар учун руҳлантиришнинг бошқа йўлини топиш зарур.\n«Бу йўл жуда оддий бўлиши мумкин - масалан, набиралар билан учрашув ёки футбол кўргани стадионга тушиш,» дейди мутахассис.\nКўрмаган бўлсангиз - Сиз неча йил умр кўришингиз мумкин? Билишни хоҳлайсизми?


Шоҳруҳхон “Ваҳший” фильмига саундтрек куйлади\n21:00 / 22.04.2016\nРежиссёр Озод Шамснинг янги суратга олган “Ваҳший” номли фильмига хонанда Шоҳруҳхон томонидан саундтрек куйланди. “Йиғлама” деб номланган ушбу саундтрекка клип ҳам суратга олиниб, айни дамда интернет сайтлари орқали тақдим этилмоқда. Трек йўналишида тақдим этилган клипда “Ваҳший” фильми воқеликлари ҳам ўрин олган. Клипда бош ролларни Асал Шодиева ҳамда Шоҳруҳхон ижро этган.\nФильм ҳақида қисқача маълумот:\n“Ваҳший” фильми инсонийлик туйғулар, меҳр-оқибатни унутмаслик, бу дунёнинг “қайтар” эканлигини ўз ғоясида сингдириб, томошабинни мушоҳадага чорлайди. Айни дамда фильмнинг суратга олиш ишлари якунланиб, премьераси эса май ойларида бўлиб ўтиши кутилмоқда.\nОператор Анвар Адилов. Бош ролларни Асал Шодиева, Мираброр Мирҳалилов, Ҳамид Тошпўлатов, Сулейман Искандаров, Азиз Раметов, Шоҳида Исмоилова, Жамила Ғофуровалар ижро этган.


ЎзА - “Мен Ўзбекистонни севаман”\n“Мен Ўзбекистонни севаман”\n11.09.2018 16:59 Чоп этиш версияси\nПойтахтимизда “Ўзбекинвест” миллий суғурта компанияси томонидан аҳоли ўртасида суғурта хизматларини янада оммалаштириш, суғурта ҳимоясининг афзалликларини кенг тарғиб қилиш мақсадида Ўзбекистон Республикаси давлат мустақиллигининг 27 йиллигига бағишлаб “Мен Ўзбекистонни севаман” акциясининг якуний маросими бўлиб ўтди. Тадбирда компания мижозлари ва оммавий ахборот воситалари вакиллари иштирок этди.\n“Ўзбекинвест” томонидан суғурта ҳимоясининг афзалликларини тушунтиришга қаратилган тарғибот ишлари натижасида охирги йилларда компанияга нисбатан мижозлар ишончи ортиб бормоқда.\nКомпания имижини оммалаштириш ва суғурта хизматларини тарғиб қилиш ҳамда аҳолининг суғурта ҳақидаги хабардорлик даражасини ошириш мақсадида реклама-маркетинг фаолиятини фаоллаштириш бўйича тадбирлар ташкил этиш яхши анъанага айланган. Ватанга муҳаббат ва дахлдорлик туйғуларини шакллантиришга қаратилган Мустақиллигимизнинг 27 йиллиги арафасида компаниянинг фейсбук ижтимоий тармоғидаги саҳифасида ўтказилган “Мен Ўзбекистонни севаман” танлов якунлари эса мингдан ортиқ иштирокчиларни қамраб олди.\nТадбир давомида “Мен Ўзбекистонни севаман” акциясининг 3 нафар ғолибига ноутбук, планшет ва замонавий мобиль телефон аппарати топширилди. Шунингдек, иштирокчилар ўртасида викторина ташкил этилиб, юртимиз мустақиллиги тарихи ва рамзлари билан боғлиқ саволларга жавоб берганлар тақдирланди.


Қашқадарёда биринчи марта чақалоқнинг қизилўнгачи операция қилинди - Darakchi\nСАЛОМАТЛИК 16.11.2019, 14:55\nҚашқадарё вилояти болалар кўп тармоқли тиббиёт маркази режали жарроҳлик бўлимида муаммоли туғма ривожланиш нуқсони – қизилўнгач атрезияси бўлган чақалоқда жарроҳлик амалиёти ўтказилди. Бу ҳақда ЎзА хабар бермоқда.\nХўш, чақалоқларда қизилўнгач атрезияси нима ўзи? Бундай ҳолатда жарроҳлик амалиёти ўтказиш нимаси билан мураккаб?\n– Одатда ҳомиланинг ривожланиш пайтида қизилўнгачнинг юқори қисми пастки қисмига ўсиб келиб, қўшилиб кетади, – дейди марказнинг режали жарроҳлик бўлими шифокори Шамс Жўраев. – Аммо айрим чақалоқлар қизилўнгач атрезияси билан туғилади. Бу нуқсонда қизилўнгачнинг юқори қисми пастки қизилўнгач оқмаси билан табиий тарзда туташмасдан, тўмтоқ бўлиб тугайди. Пастки қизилўнгач оқмаси эса нафас йўлига – трахеяга қўшилиб кетган бўлади. Бундай вазиятда болани озиқлантириш хавфли оқибатларга олиб келади. Яна бир хавфли асорати – сўлак қизилўнгачнинг тўмтоқ қисмида йиғилиб, сўнг ўпкага кетиб қолади. Ягона чора – қизилўнгачни жарроҳлик амалиёти орқали улашдир.\nҚаршида ўтказилган мазкур жарроҳлик амалиёти муваффақиятида вилоят болалар кўп тармоқли тиббиёт маркази бош шифокори, тиббиёт фанлари номзоди Ихтиёр Каримов, режали жарроҳлик бўлими бошлиғи Урал Норқобилов, бўлим шифокори Зиёдулла Эрқулов, кўкрак жарроҳлиги бўлими бошлиғи Ашраф Шодмонов, блок бошлиғи Баҳром Шукуров, анестезиолог Илҳом Холмуродовнинг ҳам ҳиссаси катта бўлди.\nЭнг муҳим жиҳатлардан бири – шу пайтгача бундай нуқсонли болаларни операция қилиш фақат пойтахтда амалга оширилар эди. Вилоятда бундай амалиётнинг йўлга қўйилиши неонатал хирургия ривожида муҳим аҳамиятга эга.


Террорчи Париж ва Брюссель теракти ижрочисининг...\n23.03.2018 18:59 0 1188\nФото: AP / La Depeche Du Midi\nВоқеа содир бўлган коммуна мэри супермаркетда ишлайдиган қассобнинг ҳалок бўлгани ҳақида маълумот берганди. Од департаментининг Треб коммунасида жойлашган «Super U» супермаркетида қуролланган эркак одамларни гаровга олган эди. Ҳодиса бўйича жавобгарликни «ИШИД» ўз зиммасига олган.\nЖиноятчи асли марокашлик эканлиги ва у аввалдан француз махсус хизматига маълум бўлгани айтилмоқда. У Париж ва Брюсселдаги терактларнинг асосий ижрочиси Салоҳ Абдусаломнинг озод этилишини талаб қилган.


Россия ҳарбийларининг 65 километрлик колоннаси Киев томон йўналмоқда\nMaxar хусусий ширкати сунъий йўлдоши олган фотосурат.\nБеларусь чегараси томонидан 28 февраль куни Киевга қараб йўл олган Россия ҳарбий колоннасининг узунлиги 65 километрни ташкил қилмоқда. Бу ҳақда Maxar хусусий ширкати сунъий йўлдоши олган фотосуратлар гувоҳлик бермоқда. Вашингтон Украина пойтахтига ҳужумнинг иккинчи тўлқини тайёрланаётгани тўғрисда маълум қилди.\nКолонна зирхли техника, таклар, артилерия, юк машиналаридани иборат. Улар Киевга аскарлар ва ёнилғи олиб кетмоқда. 1 март ҳолатига кўра, Россия колоннасининг қаерда экани тўғрисида маълумот йўқ.\nАҚШ сенатори Крис Мёрфи Конгресс аъзолари учун ўтказилган ёпиқ брифингдан сўнг твиттер саҳифасида Россия ҳарбийлари яқин ҳафталар ичида Киевни қамал қилишни режалаштираётгани тўғрисда ёзди.\n“Шаҳар учун жанг узоқ ва қонли бўлади, украинлар кўча жангларига тезкор тайёргарлик кўрмоқда”,-деб билдирди сенатор.


Энг тезкор Android-смартфонлар ва энг силлиқ ишловчи график қобиқ (Master Lu рейтинглари, 2020 йил) - Terabayt.Uz\nMaster Lu бенчмарки куни кеча 2020 йил якунларига кўра энг равон ишловчи смартфонлар топ-ўнталигини чиқарган эди. Ушбу сервис жамоаси энди Android операцион тизими базасидаги график қобиқни ва энг тезкор смартфонлар рейтингини маълум қилди.\nРейтинг адолатли бўлиши учун Master Lu сервисида ўтган йилнинг 1 январидан то 31 декабригача, камида 100 марта текширилган смартфонларнинг натижалари олинган.\nБенчмарк экспертларига кўра, Oppo компанияси ўз смартфонларига мўлжаллаб чиқарган ColorOS график қобиғи «2020 йилнинг энг силлиқ ишловчи интерфейси» дея эътироф этилган.\nMaster Lu бенчмарки текширувлари натижаларига қараганда, Huawei Mate 40 Pro+ флагмани ўтган йилнинг энг самарадор смартфони бўлиб чиққан. Эслатиб ўтамиз, AnTuTu бенчмаркининг 2020 йил декабрь ойи рейтингида бу флагман иккинчи ўринни олган эди.\n2020 йилнинг энг тезкор смартфонлари рўйхатига яна Asus ROG Phone 3, Redmi K30 Extreme Commemorative Edition (ёки Redmi K30 Ultra), Galaxy Note 20 Ultra, Xiaomi Mi 10 ва бошқалари кирган.\n#Asus #Huawei #Oppo #Redmi #Samsung #Xiaomi #Android смартфон #бенчмарк #прошивка #рейтинг #смартфонлар #тест # 5G смартфон #5G-смартфони #Master Lu #Xiaomi Mi 10 #Xiaomi Mi 10 5G #Asus ROG Phone 3 #Samsung Galaxy Note 20 Ultra #Xiaomi Redmi K30 Ultra #Huawei Mate 40 Pro+


Британиялик 55 ёшли аёл 3 эгизакни дунёга келтирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Британиялик 55 ёшли аёл 3 эгизакни дунёга келтирди\t15:50, 06 апрель\tБуюк Британиянинг Линкольншир графлигида яшовчи 55 ёшли аёл мамлакатдаги эгизакларни дунёга келтирган энг кекса аёл бўлди, деб ёзади “Lenta.ru”.\nАёл экстракорпорал уруғлантириш муолажалари ва туғруқ жараёни учун 21 минг доллар сарфлади.\nШэрон Каттс ЭКУ муолажасини Кипр оролида қилдирди. Буюк Британия ҳудудида мазкур муолажа фақатгина 42 ёшгача бўлган аёлларгагина қилинади. Шифокорларнинг хавотирларига қарамай, Каттс уч нафар соғлом болаларни кесарча кесиш йўли билан дунёга келтирди.\nКаттснинг айтишича, фарзандлари уни чиройли ташқи кўринишда танишлари учун у туғруқдан олдин ботокс муолажасини ўтказган. Шэрон Каттснинг тўрт нафар фарзанди ва уч нафар набираси бор.\nЎғлингизга тўғри тарбия бераяпсизми?\tОбид Асомов олтинчи марта бува бўлди\tХонанда Пелагея фарзандли бўлди\tБолани ҳимоя қилиш керакми ё йўқ?\tМол боқиб юрган чўпон тупроқдан чиқиб турган чақалоқ оёғига кўзи тушди...\tҚизингиз келажакда она бўлади. Буни унутманг!\tОтправить


“Краснодар” клуби ҳамда Ўзбекистон миллий терма жамоаси ярим ҳимоячиси Одил Аҳмедов ўз жамоаси расмий веб сайтига интервью бериб ўтди.\n- Один, энди сиз Ўзбекистон термаси сардорисиз. Ушбу ишончни қандай қабул қилдингиз?\n- Мен аввал вице-сардор эдим. Яқинда термамизга янги бош мураббий тайинланди ва у менга сардорлик вазифасини топширди. Йигитлар мени номимни қўллаб овоз беришибди. Энди бу ишончни оқлашим керак бўлади.\n- Филиппиинга қарши ўйинда сиз илк дақиқаларда дарвозани ишғол қилдингиз. Фаолиятингизда яна шунақа тез гол урганмисиз?\n- Йўқ, бу биринчи марта бўлди. Биз илк дақиқалардан бошлаб ҳужумга ўтдик ва тўпни олиб қўйдик. Жарима майдончаси ташқарисида менга тўп келиб тушди ва уни тепишга қарор қилдим. Дарвозабон бу зарбага тайёр эмасди ва шу тариқа ҳисобни очдик. Ўйиндан кейин менга Ўзбекистон термаси тарихидаги энг тезкор голни киритганимни айтишди.\n- Учта турдан кейин Ўзбекистон термаси иккинчи ўринда бормоқда. Жамоанинг режаси бундан ҳам юқорироқ бўлса керак?!\n- Албатта, биз биринчи ўринни олиб, кейинги босқичга чиқишни ўз олдимизга вазифа қилиб белгилаганмиз. Фақат 1-ўрин соҳибига кейинги босқич масаласи кафолатли. Ҳозир биз КХДРга 3 очко бой беряпмиз, лекин ҳали уларни Тошкентда қабул қиламиз. Бундан ташқари, Шимолий кореяликлар бошқа рақиблар билан ўйинда ҳам очко йўқотишлари мумкин. Муҳими, ўзимиз энди очко йўқотмаслигимиз лозим.\n14:31 Португалия футзал термаси бош мураббийи: Ўзбекистон термаси жуда кучли мураббийга эга


18 октябр 2021, Тошкент вақти: 10:26\nЎзбекистон республикаси Йўл жамғармаси ходимларидан бирининг Озодликка билдиришича, қонунбузарликлар орасида машина ва механизмлар эксплуатациясига нотўғри маблағ сарфлангани, йўл қурилиш ишлари хажми ва ўзида ишлаб чиқарилган қурилиш материаллари бўйича қўшиб ёзишлар аниқланган.\nЖумладан, қўшиб ёзишлар бўйича 5 миллиард сўмдан ортиқ маблағ, ноқонуний харажатлар бўйича ҳам 5 миллиард сўмдан ортиқроқ маблағ, сифатсиз ишларга 2 миллиард сўмдан ортиқ маблағ ўринсиз сарфлангани айтилмоқда.\nЎзбекистон Молия вазирлиги қошидаги Республика Йўл фондининг исми сир тутилишини сўраган ходимига кўра, приписка ва қонунбузарчилик ҳолатлари ҳар йили кузатилади.\n- Ҳар йили бўлади. Фақат камроқ бўлган илгари, бу йил объём катталашган. Масалан, ўтган йили 100 километрли жойда текширишлар бўлган бўлса, бу йил 200 километрда текширилган. Чунки йилдан-йилга катта маблағ ташланаяпти. Кейин ўтган йили текширилмаган, уч-тўрт йил давомида кузатилмаган катта корхоналар бу йил режага киритилиб, текширилган. Умумий объемда кейин шундай рақам (18,6 миллиард сўм назарда тутилмоқда - таҳр.) 9 ой якуни бўйича чиққан. Бу материалларнинг деярли ҳаммаси миллий хавфсизлик билан прокуратурага берилади. Ҳозир нечтасида терговлар, суд жараёнлари кетаяпти бутун республика бўйича, - деди Йўл фондининг ходими.\nСуҳбатдошимизга кўра, энг кўп камомад ва маблағнинг мақсадга мувофиқ сарфланмаган ҳолати Жиззах вилоятида қайд этилган.\n- У ерда нафақат камомад, бу ерда экономия ҳам бор. Хато ва камчилик дейилган. Битумни "200 минг сўмдан оламан" деб расчет қилган бўлса, фактический бориб, накладной билан текширганда қайсидир заводдан 150 минг сўмга олган бўлиб чиқади. Мана шу экономия ҳам бу ерда ўтиради. Ўша 5 миллиард қўшиб ёзилган бўлса, шундан 3 миллиард атрофидагиси Жиззах вилоятидан чиққан, деди Республика Йўл фонди ходими.\nЖиззахлик ҳуқуқ фаоли Бахтиёр Ҳамроевнинг ҳам автомашинаси бор. У ўзи яшаётган жойдаги автойўлларнинг сифатидан унча қониқмаслигини айтади:\n- Жиззах шаҳрининг маркази ва шаҳарга кириб-чиқиш жойларида йўл бир нав. Лекин қолган ерларда, масалан, туманларда, 20-30 километр нарида йўллар ўта хароб аҳволга келиб қолган. Айрим туманларнинг чекка жойларида Совет Иттифоқи қулаганидан буён ремонт қилинмаган жойлар бор. У ерда йўллар машина ҳам, мотоцикл ҳам юра олмайдиган ҳолга келиб қолган, - деди жиззахлик Бахтиёр Ҳамроев.\nШу билан бирга ҳуқуқ фаоли айни пайтда Жиззахда автомобил йўлларини таъмирлаш қизғин кетаётганини ҳам айтади:\n- Бир ой мобайнида Жиззахда йўл ремонтлари, асфальтлаштириш бошлаб юборилган. Жиззахга кириш жойлари, аккумулятор заводи томонида ва бошқа кириш жойларида ремонт бошлаб юборилган. Анча ремонт ишлари қилинаяпти, янги асфальтлар тўкиб ишлашаяпти, деди жиззахлик Бахтиёр Ҳамроев.\nАснода Ўзбекистон бўйлаб автомобил йўлларнинг таъмирланиши учун жавобгар бўлган “Ўзавтойўл” давлат ҳиссадорлик жамияти ходимлари билан кун давомида боғланиш иложи бўлмади. Маълумотларга кўра, "Ўзавтойўл"нинг молиявий масалалар бўйича раис ўринбосари юрак хуружидан даволанмоқда.\nЎзбекистон Молия вазирлиги қошида тузилган Республика Йўл фонди автомобил йўлларнинг қурилиши, таъмирланишини молиялаштирувчи ташкилот бўлиб ҳисобланади. Шунингдек, мазкур фонд йўл учун ажратилган молиявий маблағнинг қонуний ва мақсадга мувофиқ сарфланишини ҳам назорат қилади.


ЎзА - Табиат қўйнидаги файзли концерт\n14.09.2018 20:06 Чоп этиш версияси\nТабиат қўйнидаги файзли концерт\nПойтахтимиздаги Алишер Навоий номидаги Ўзбекистон давлат академик катта театрида симфоник концерт – "OPEN AIR" мусиқий дастури бошланди.\nОчиқ осмон остида ташкил этилган мазкур концертга мусиқа ихлосмандлари, турли вазирлик ва идоралар, жамоат, ижодий ташкилотларининг вакиллари, мамлакатимизда фаолият кўрсатаётган хорижий дипломатик корпус ва халқаро ташкилотларнинг мутасаддилари таклиф этилди.\nМамлакатимизда халқимизни мусиқа санъатининг энг нодир намуналаридан баҳраманд этиш, ёш авлоднинг мусиқий диди ва савиясини тўғри шакллантиришга долзарб масала сифатида эътибор қаратилмоқда. Президентнинг 2017 йил 3 август куни мамлакатимиз ижодкор зиёлилари вакиллари билан ўтказган мулоқотида ҳам айни жиҳатлар устувор масала сифатида муҳокама этилган эди.\nЮртимизда мусиқанинг турли жанр ва йўналишлари бўйича ранг-баранг, бири бошқасини такрорламайдиган, турфа ижодий лойиҳалар, фестиваль ва танловлар, концертларнинг мухлислар эътиборига ҳавола этилаётгани бу йўлдаги амалий ғамхўрликнинг ёрқин тасдиғидир.\n“OPEN AIR. Серенадалар, классик ва рок мусиқа“ деб номланган ушбу дастур Алишер Навоий номидаги Ўзбекистон давлат академик катта театрининг навбатдаги 89-ижодий мавсуми очилишига бағишланади. Концерт “SOTHIS AEGIS” компанияси томонидан Маданият вазирлиги, “Ўзбекнефтегаз“ миллий холдинг компанияси, Туризмни ривожлантириш давлат қўмитаси кўмагида ташкил этилди.\nШуни таъкидлаш керакки, мазкур театрнинг ҳар бир ижодий мавсуми ўзига хослиги, турли премьералар, концертлар, машҳур опера ва балет санъати юлдузлари, режиссёр ва продюсерлар, дирижёрлар, созандалар иштирокидаги маҳорат сабоқларига, танлов ва фестивалларга, мусиқий мулоқотларга, катталар, ҳам болалар учун саҳналаштирилган спектаклларга бойлиги билан аҳамиятлидир.\n...Шарқираган биллур фаввора. Гулларга бурканган сўлим хиёбон. Камалак рангидаги турфа чироқлар кечага янада афсонавий руҳ бағишлайди. Мусиқа янграйди. Оркестр жамоаси ижросидаги ажойиб тароналар қалбларга шукуҳ ва завқ бағишлайди. Халқаро ва республика танловларининг ғолиблари, опера санъати юлдузлари, ёш истеъдод соҳиблари ижросидаги куй ва қўшиқлар мусиқанинг бор нафосатини янада теранроқ ҳис этишга ундайди. Ўзбек ва жаҳон композиторларининг асарлари оҳанглар оламининг сеҳри, ғоят бетакрорлигидан сўзлайди.


Маҳмуд Саттор:Ўзбекнинг гапи қизиқ – mulkdor.com\nМаҳмуд Саттор:Ўзбекнинг гапи қизиқ\nDecember 13 2018, 06:12 КитобларКутубхонаТаълим-ТарбияТилимизҚадриятлар\nАрава синса – ялқовга ўтин. Арава — транспорт воситаси. Унга асосан, от, эшак қўшилади ва ҳар хил юклар ташилади. Узоқ яқин қилиниб, йўл таноби тортилади. Ялқов, дангаса, иш ёқмас, танбал араваси синиб қолса, уни тузатиш , таъмирлаб ишга солишга эриниб, ёқиб, ўтин ўрнида ишлатади, дейиляпти. Муқобили : “Танбалга арава синса — ўтин, ҳўкиз ўлса — гўшт!” Танқид воситасида ҳар ишда тадбиркор бўлишга даъват.\nАрзоннинг шўрваси татимас. Арзон, ориқ гўштнинг шўрваси татимсиз бўлади. Ота-боболар мол харид қилшида яхши, сифатлисини олиш, арзон экан деб, яроқсиз нарсага пул сарфламаслик лозимлигини уқтириб келганлар. Чунки қиммат нарса сифатига яраша ҳар жиҳатдан яхши бўлади. Кам бўлса ҳам бирқанча арзон, сифатсиз молнинг ўрнини босади. Бу фикрни қуйидаги муқобил мақоллар ҳам қувватлаб, тасдиқлайди: “Арзон — беиллат эмас, қиммат беҳикмат “, “Қимматда бир ҳикмат бор, арзонда бир иллат”, “Асл айнимас, олтин зангламас”, “Ақл қаримас, асл чиримас”, “Айби бор мол арзон юради”, “Арзон алдайди”, “Кераксиз нарса арзон бўлса ҳам — қиммат”, “Арзимаса — арзонга ҳам олма”.\nАриқни кимлар қазийди, сувини кимлар ичади?!\nБу мақол меҳнатни биров қилиб, роҳатини бошқалар кўришганда ишлатилади. Мақол қаҳрамонига нисбатан ачиниш, ҳайрихохдик, меҳр мавжуд. Ҳар жабҳада адолатли иш кўришга чорлов. Муқобили: “Сув келтирган хор-зору кўза синдирган азиз” мазмунида.\nАрча хушбўйлигидан мингга киради. Арча кўп йилллк, умри узун дарахт. Кўчма, мажозий маънода ўгит, панд-наси ҳат мазмуни мужассам. “Инсон ҳам хуштабиат, хушмуомала, ширинсухан бўлса, узоқ умр кўради”, дейилмоқчи. Агар арча қўланса ҳид таратувчи бўлганда, ўрмончилар уни дарҳол кесиб, йўқ қилиб ташлаган бўлардилар. Қўпол муомалали одам ҳам шундай. Ёқимсиз гапи, инсонларга номуносиб муносабати билан атрофдагиларни ўзидан бездиради. Оқибат, ўз бошига ўзи, тили етади, деган маънони беради. Муқобили: “Арча минг яшайди, ёнғоқ билан тенг яшайди”. Эзгуликка даъват.\nАрғамчига қил қувват. Арғамчи, арқон нуқул жундан тўқилса, мўрт бўлади. Юк тушганда узилиб кетади. Шунинг учун жунга озроқ отнинг ёли ёки думидан қил аралаш тириб эшадилар. Нисбатан кам сонли қил ҳам арғамчига қувват бўлиб, уни пишиқ ва бақувват қилади. Халқимиз бу мақол билан мажозий маънода: “Қийналиб, муҳтож бўлиб турган одамга андак ёрдам ҳам қувват бахш этади. У сенинг шу кичик ҳимматинг билан ўзини, ишини ўнгариб олиши мумкин”, деган маслаҳатни беради. Жўн маъносида, кўпга бир қўшилса, оз бўлса ҳам қуввати ошади, деган мазмун ташийди. “Ит бўл, қуш бўл — кўп бўл” мақоли муқобилликка яқин. Яхшилик, саховат, ёрдам даъвати.\nАталадан суяк чиқибди. Атала — қозонга ёғ, ун солиб, ийлаб, сув қуйиб, қайнатиб пиширилади. Мойли атала туққан аёлларга қувват бўлади. Унга гўшту бошқа масаллиқлар солинмайди. Шундай бўлгач, ундан суяк чиқиши мумкин эмас. Бу мақолни мажозий маънода, зиқна, хасис одамдан фавқулодда бир саховатли иш чиқиб қолса, ёхуд ҳеч вақо билмайдиган оми одамдан бирор маъноли сўз ёки мақбул фикр туғилса, “Қаранг, аталадан суяк чиқибди-я”, дея ҳайрон ва қойил қолиб айтадилар. Муқобиллари : “Кесакдан олов чиқибди”, “Қарқуноқдан булбул чиқибди”. Фавқулоддалик, ҳайрат, хайрихохдик эътирофи.\nАяган кўзга чўп тушар. Муқобиллари: “Аяган кўзгачўптушар, ташландиққа тош тегмас”, “Аяган отнинг оёғи синар”. Баъзи ҳолларда кўз қорачиғидай авайлаб-асраб, папалаб келинаётган нарсага худди ўчакиш гандек бирор шикаст етади. Аямай, ўз ҳолига ташлаб қўйилган нарсага эса бало ҳам урмайди . Мазкур мақолларни шундай ҳоллар рўй берганда ишлатадилар. Мақолда бу ҳолга тушган инсонга нисбатан пушайм онлик, ачиниш , куюнчаклик ҳиссиётлари мужассам.\n3 Шайбонийхон тўрдаги эшикдан кирганда ҳамма ўтирганлар ўринларидан сапчиб туриб, хонга эгилиб таъзим қилдилар. Хон шаҳнишинга тўшалган кимхоб кўрпача устига чордана қуриб ...\nАдабиётFebruary 1 2019, 04:02\n1 Тун қоронғиси устига осмонни қуюқ булут қоплади-ю, қалъа ичини зулмат босиб кетди. Андижон кўчалари таҳликали бир сукутга чўмган. Жимжит кечада арк дарвозасининг ғийқиллаб ...\nАдабиётJanuary 22 2019, 04:01


Ўзбек насри онлайн антологияси | Страница 274 из 284 | www.ziyouz.uz\nБош саҳифа Ўзбек насри онлайн антологияси (274)\n(Хотира) Турди пучуқнинг айни кучга тўлган бўз болалиги туғишган она шаҳридан олисда, юрт соғинчи билан ўтди.Бундан эллик икки йил олдин биз боя айтганимиздек, Турди пучуқ ҳеч кимга сўз бермайдиган:, ўтирган ерини пулга сотиб оладиган, бошидан дўпписи тушиб кетса, пул тўлаб, давоми…\nСаид Аҳмад. Масали гурба (ҳажвия)\nБир пошшо мушугини силаб, тахтда мудраб ўтирган эди. Нариги пошшодан базмга таклиф қоғози келди. Пошшо шоша-пиша бошига тож кийиб, совғасини қўлтиқлаб йўлга тушди.Базм чинакамига шоҳона бўлди. Саройни айтмайсизми, ҳашамлари кўзни оламан, дейди. Дастурхонда дунёнинг жами бурчидан олиб келинган ноз-неъматлар бор. давоми…\nДилда дардинг бўлмаса, Сардафтаримни ковлама.Машраб Бир ошнам бор. Овқатнинг мазасини билмайди. Паловми, шовлами, шўрми, нордонми, унга барибир. Ишқилиб, овқат бўлса бас.Бир куни ундан, маза билмайсан-ку, еган овқатингдан қандай роҳат қиласан, деб сўрадим.— Таним роҳат қилганини ўзим билмаслигим мумкин. Ҳаёт учун давоми…\nСаид Аҳмад. Юр, ювамиз (ҳажвия)\nУрушнинг охирларида «Бадавлат келин» деган ҳикоям «Ёшлар» газетасида босилган эди. Ҳикояда урушдан қайтиб келиб уйланолмай юрган бир йигитнинг заёмдан 25 минг сўм пул ютгани ва шу пулга уйланиб олгани тасвирланган эди.Ҳақиқатан ҳам ўша йилларда тирикчилик оғир, қимматчилик эди. Йигитлар тўйга давоми…\nСаид Аҳмад. Қайтиб бермасанг ҳам майли (ҳажвия)\nТуйғун Ёзувчилар уюшмасида партком секретари эди. Ўша кезлари ёзувчилар пайдар-пай қамалиб турган пайт.Собир Абдуллани «Алпомиш» пьесаси учун нари обориб, бери опкелиб турган эдилар. Собир ака ана олиб кетади, мана олиб кетади, деб кечаси кийимини ечмай, тайёр бўлиб, тиқ этса эшикка давоми…\nСаид Аҳмад. Қовун туширай дебман-ку! (ҳажвия)\nМиртемир домла кейинги пайтларда яхши эшитмайдиган бўлиб қолгандилар. Туйғун деган шоир вафот қилган куни жанозага машинасиз борақолай, деб кўчадан такси тўхтатдим. Қарасам, таксида домла Миртемир бир қучоқ гул кўтариб ўтириптилар. Аввалига, китобхонлар билан учрашувдан келяптилар, деб ўйладим. Аммо ёнларидаги ўриндикда давоми…\nСаид Аҳмад. «Казбек» текинга тушди (ҳажвия)\nБир шоир (ҳозир Халқ шоири унвонини олган) Шайхзода домладан 200 сўм пул қарз олиб, бермай қочиб юрганди.Домла пулдан кўнгил узолмай юрарди. Бир куни у Туроб Тўла билан учрашиб қолди.— Бир иш бор, шоир афандим. Агар эпласангиз, осонгина 150 сўм ишлаб давоми…\nСаид Аҳмад. Луччак шафтоли (ҳажвия)\nХоразмлик шоир Раҳим Бекниёз умрида луччак шафтолини кўрмаган экан. Абдулла Қаҳҳорни кўргани боғига кирганда домла дастурхонга ялтираб турган бир сават луччак шафтоли қўйди.— Ия, — деди Раҳим Бекниёз, — домла, бу шафтолиларнинг жуни қани?Абдулла Қаҳҳор жавоб қилди:— Раҳимжон укам, сиз давоми…\nСаид Аҳмад. Белимдан юқориси ишламаяпти (ҳажвия)\nСоюзда мажлис бўладиган эди. Ойбек билан Ғафур Ғулом учрашиб қолишди.— Ғофир, — деди Ойбек. — Мажлисга кирасан-а? Бир кўп масалалар бор.— Мазам йўқроқ, — деб баҳона қилди Ғафур Ғулом.— Ия, нима бўлди, ўртоқ?Ғафур ака чап кўкрагини кўрсатиб, шу ерим қаттиқ давоми…\nСаид Аҳмад. Қайси Ойбек? (ҳажвия)\nОйбек ака янги асар устида ишлаётганда жуда хаёлчан бўлиб коларди. Бир марта кўришган одам билан кўзи тушиб қолса, яна кўришаверарди.Домла Союз деворий газетасининг 1 май сонида: «Ойбек янги романини тугатиш арафасида» деган ахборотни ўқиб туриб:— Ойбек? Қайси Ойбек, оббо ғўдайган-е, давоми…\n274-саҳифа. Жами: 284Боши«270271272273274275276277278279»Охири


Жиззахда яна бир қизалоқни сел оқизиб кетгани хабар қилинди\nАввалроқ Ширин қишлоғида ҳам 14 ва 9 ёшли опа-ука селда оқиб, ҳалок бўлганди.\nЖиззах вилоятининг Ғаллаорол тумани, Жийдали қишлоқ фуқаролар йиғинида истиқомат қилувчи 10 ёшли қиз М.Б.ни сойдан келган сел оқизиб кетди. Бу ҳақда Жиззах вилояти Ички ишлар бошқармаси ахборот хизмати маълум қилди.\n“Қиз дала майдонидан молларини уйига ҳайдаб келиш учун сойдан ўтаётган бўлган ва сойдан оқиб келган сел уни оқизиб кетган. М.Б.,нинг сойдан 500 метр узоқликда жасади топилди”, дейилади Жиззах вилояти ИИБ ахборот хизмати.\nҲолат юзасидан суриштирув ишлари олиб борилмоқда. Расмий хабарда воқеа қачон юз бергани тўғрисида маълумот берилмаган.\nАввалроқ Жиззах вилояти, Зомин туманидаги Ширин қишлоқ фуқаролар йиғинида яшовчи опа-ука сел келиши оқибатида ҳалок бўлгани хабар қилинганди. Жиззах вилояти Ички ишлар бошқармасига кўра, болаларнинг каттаси 14 ёшда, кичкинаси эса 9 ёшда бўлган.\n27 дан 28 апрелга ўтар кечаси 4 вилоятда кучли шамол ва бўрон бўлди, шу куни Бухорода 1 одам ўлди, камида 41 одам жароҳатланди.\nЖиззахда ҳам шу куни сел келгани хабар қилинганди.


UzreportTV телеканали EURO 2016 учрашувларини трансляция қилади\n17:32 / 08.09.2015\nUzreportTV телеканали футбол бўйича Европа чемпионатидан ўрин олган EURO 2016 учрашувларини трансляция қилади. Бу ҳақда 8 сентябрь куни Тошкентдаги Халқаро бизнес марказида УЕФА Чемпионлар лигаси мусобақасининг UzreportTV телеканали томонидан трансляция қилинишига бағишланган матбуот анжуманида эълон қилинди.\nАнжуманда УЕФА таркибига кирувчи футбол клубларининг эксклюзив тижорат агенти ҳисобланган “TEAM Marketing” (Швейцария) агентлиги ҳамда “SARAN MEDIA INTERNATIONAL” (Мальта) компаниялари вакиллари, шунингдек, UzreportTV телеканали масъул ходимлари журналистлар саволларига жавоб беришди.\nТадбир давомида УЕФА Чемпионлар лигаси ўйинлари трансляцияси ҳуқуқи харид қилинишидан ташқари, UzreportTV телеканали томонидан EURO 2016 — футбол бўйича Европа чемпионати ўйинлари Ўзбекистон Республикаси ҳудудида тўғридан-тўғри намойиш қилиниши ҳақида хабар берилди.\nЭслатиб ўтамиз, футбол бўйича Европа чемпионати – EURO 2016 учрашувлари 2016 йилнинг 10 июнидан бошланиб, 10 июлига қадар давом этади.


Оқолтин ва Чилонзор туманларида дори воситаларини ноқонуний равишда сотган фуқаролар ушланди\nДепартаментнинг Оқолтин тумани бўлими томонидан ўтказилган тезкор тадбирда, фуқаро Ф.У. ва бошқалар пандемия шароитида талаб юқори бўлган дори воситаларини қиммат нархларда сотиб даромад орттириш мақсадида 121 дона «Remdesivir» номли дори воситасини 6 800 АҚШ долларига сотган вақтида ашёвий далиллар билан ушланган.\nШунингдек, Департаментнинг Чилонзор тумани бўлими ҳамда ДХХнинг Тошкент шаҳар бошқармаси томонидан ўтказилган тезкор тадбирда, фуқаро Ф.М. ва бошқалар 129 дона «COVIFOR» номли дори воситасини 6 700 АҚШ долларига сотган вақтида ашёвий далиллар билан ушланган.\nАввалроқ, Пскент тумани ва Ширин шаҳрида талаб юқори дори воситаларини юқори нархда сотаётган шахслар ушлангани маълум қилинган эди.\nТошкентда сохта дорифурушлар қўлга олинди


ЎзА - “Cobalt” автомашинасининг пули олиб берилди\n27.08.2018 20:14 Чоп этиш версияси\n“Cobalt” автомашинасининг пули олиб берилди\nЎзбекистон истеъмолчилар ҳуқуқларини ҳимоя қилиш жамиятилари Федерацияси Бухоро вилоят ҳудудий бирлашмаси “Ишонч телефони”га Шофиркон тумани “Жойробод” маҳалла фуқаролар йиғини "Жойрабод" кўчаси 540 уйда яшовчи фуқаро Тиллаева Насиба Бухоро шаҳридаги “Умид Савдо Файз Инвест” МЧЖга қарашли “Умид лизинг” корхонасидан норози бўлиб берган оғзаки мурожаати “Истеъмолчилар ҳуқуқларини ҳимоя қилиш жамияти тўғрисида”ги қонун талаблари доирасида ўрганилди.\nМурожаат Бухоро шаҳар истеъмолчилар ҳуқуқларини ҳимоя қилиш жамияти ходимлари томонидан ўрганиб чиқилганда: Истеъмолчи билан 2018 йил 3 феврал куни шартнома тузилган бўлиб 38734000 сўм тўловни амалга оширган. Ушбу шартномада кўрсатилган муддатдан 120 кун ўтиб кетган бўлса-да фуқаро машинасини ололмагани аниқланди.\nАризани ўрганиш жараёнида истеъмолчининг “Умид Савдо Файз Инвест” МЧЖга қарашли “Умид лизинг” корхонасидан 38734000 сўм пули олиб берилди ҳамда истеъмолчининг муаммоси ижобий ҳал этилди. “Умид Савдо Файз Инвест” МЧЖга қарашли “Умид лизинг” корхонаси раҳбарияти ва ходимлари юқорида кўрсатилган камчиликларни бартараф этиш ва бундан кейин бундай ҳолатларни қайтармаслиги тўғрисида огоҳлантирилди.\nБухоро шаҳар ИҲҲҚ жамияти\nАхборот ва матбуот мутахассиси


17:22 / 24.10.2018 1600 pdf Ўқиш режими + -\nҒафлат надоматни орттиради. Ғафлат неъматнинг қўлдан кетишига сабаб бўлади. Ғафлат Аллоҳ йўлини пардалайди. Ғафлат ҳасаднинг кучайишига, кишининг озорланишига сабаб бўлади.\n– Сизнингча, қандай пушаймон оғирроқ?\n– Ғафлат сабаб бўлган пушаймон, – деб жавоб берибди.\nЯна бир киши тушида Зуннун Мисрийни кўради ва шундай савол беради:\n– Аллоҳ сенга нима деди?\nМисрий жавоб айтади:\n– Мени ўз ҳузурида тикка турғазиб, шундай деди: «Эй ёлғончи, мени севганингни иддао қилардинг, ундай бўлса кейин нега ғафлатда ётдинг?!\n“Энг фазилатли жиҳод нафс тарбияси учун қилинган жиҳоддир”, – деб марҳамат қилганлар.\nНафс инсонни ҳар он тўғри йўлдан оздириши мумкин, шу боис у билан тинимсиз курашиш керакдир.\nНафс ва уни васвасага солувчи шайтон эса қўзга кўринмайди. Кўриниб турган душман билан олишиш кўринмаётган душман билан олишишга қараганда осонроқки, буни айтиб ўтиришнинг ҳожати ҳам йўқ. Яна, васвасачи шайтон инсонда ўзига ёрдамчи топади. Бу нафснинг ҳавойи орзуларидир. Агар шайтон ва нафс инсонни йўлдан оздирса, у киши Аллоҳнинг азобига дучор бўлади. Айнан шу борада бир ҳикматли сўз бор. Айтадиларки: «Кимнинг жанг майдонидан оти қочса, душманнинг қўлига тушади. Кимнинг ўзидан иймони қочса, Аллоҳнинг азобига учрайди». Иймонни қочирмаслик учун Аллоҳга сиғинамиз.\nҒафлатдасан, қалбинг адашмоқда,\nУмринг ўтди, гуноҳларинг қалашмоқда.\nСолиҳлардан бири тушида отасини кўради, аҳволини сўрайди ва олган жавоби шу бўлади:\n– Эй ўғил, ғафлат ичида яшадик, ғафлат ичида ўлдик. Ёқуб алайҳиссалом билан ўлим фариштаси Азроил биродарлардек учрашиб туришарди. Бир куни Азроил зиёратга келганида, ораларида шундай суҳбат бўлиб ўтди.\n– Эй ўлим фариштаси, зиёратга келдингми ё жонимни олганими?\n– Зиёратга келдим.\n– Сендан бир талабим бор.\n– Ажалим яқинлашиб, жонимни олмоқчи бўлганингда менга сал олдинроқ хабар берсанг...\n– Жуда соз. Сенга икки ё уч хабарчи юбораман.\nБу суҳбатдан бирмунча вақт ўтгач, Ҳазрати Ёқубнинг ажали яқинлашди. Ўлим фариштаси яна келди.\nҲазрати Ёқуб сўради:\n– Зиёрат мақсадида келдингми ё жонимни олганими?\n– Жонингни олгани!\n– Ахир, сен менга олдиндан хабар бермоқчи эдинг-ку?! Икки ё уч хабарчи юбораман, дегандинг... Қани хабар берганинг?\n– Мен айтганимни килдим:\n1. Сочларинг олдин қора эди, оқарди. 2. Вужудинг олдин кучли эди, кейин қувватдан қолди. 3. Қаддинг олдин тик эди, энди букилди. Эй, Ёқуб, мана санга уч нарса, ўлимдан олдин инсонларга менинг юборган хабарчиларимдир.\nОйу йиллар ўтади, гуноҳларинг ортади,\nҚалб Азроил келганда ғафлат босиб ётади.\nДунёдаги неъматларинг – кибру надомат,\nМангу қолмоққа дунёда йўқ имконият.\n– Бир солиҳ зот бор эди. Замонасининг буюк олими эди. Бир пайт хасталанди. Кўргани бордим. Атрофида талабалари ўтирган эди. У зот эса йиғлар эди.\n– Эй устод, нега йиғлайсиз? Дунёдан кўчаяпман дебми?\n– Йўқ, дунёдан кўчаётганимга эмас, намозимни мазмунсиз ўтказганимга йиғлайман.\n– Яъни қандай? Сиз намозингизни тўла-тўкис адо этардингиз-ку?!\n– Ҳа, тўкис намоз ўқирдим. Фақат бугунгача доим ғафлатда сажда қилдим, ғафлатда саждадан бошимни кўтардим. Мана энди ғафлатда ўляпман.\nПайғамбаримиз саллоллоҳу алайҳи васалламдан нақл этилган бир хабар шундайдир:\n– Аршда шу шаклда ёзув бор: “Мен (Аллоҳ) менга итоат этганнинг истакларини бераман, ишини йўлга қўяман. Мени севганни севаман. Мени чақирганга жавоб бераман. Афв тилаганни афв этаман”.\nАқлли мусулмон Аллоҳдан қўрқади, унга итоат этади. Ибодатларини ёлғиз Аллоҳ учун қилади. Унинг ҳукмига ва тақдирига рози бўлади. Бошига тушган мусибатларга сабр қилади. Эришган неъматларининг шукрини қилади. Аллоҳнинг берганига қаноат этади. Ҳаром ва ғайриқонуний йўл билан топилган фойдаларга илтифот қилмайди.\nАллоҳ таоло қудсий ҳадисда буюрадики:\n“Ким Менинг ҳукмимга ва тақдиримга рози бўлмаса, балоларга сабр қилмаса, неъматларимга шукрона билдирмаса ва берганимга қаноат қилмаса, у ўзига Мендан бошқа илоҳ топиб олсин!”\nБир киши Ҳасан Басрийга:\n– Мен Аллоҳ йўлида бўлишдан завқ олмайман! – деганида, Ҳасан Басрий:\n– Эҳтимол, сен ўзида Аллоҳ қўрқуви бўлмаган бир одамнинг юзига қараган бўлсанг керак, – деб жавоб берган экан.\nБошқа бир киши айни сўроқни Боязид Бастомийга берганида мана бу жавобни олган эди:\n– Сен Аллоҳга эмас, итоатга ибодат киласан. Ибодатдан завқ олмоқчи бўлсанг, итоатга эмас, Аллоҳга ибодат эт.\nБир одамнинг қопи йўқолади, кимга берганини ҳеч эслаёлмайди. Бир кун намоз ўқиётганда қопи кимдалиги эсига тушиб қолади. Намозни битирганда қулига қараб бақиради:\n– Ҳой, фалон кишиникига бор, қопимизни сўра!\n– Қоп ундалигини қачон эсладингиз?\n– У ҳолда сиз ибодат қилмай, қоп қидирибсиз!.. Қулнинг бу гўзал танбеҳи ва тўғри эътиқоди туфайли хожаси уни озод этади. Ақли бор одам қалбини дунёга эмас, Аллоҳга беради.\nОқибатни ўйлайди ва охират учун ҳозирлик кўради. Шунинг учун ҳам Раббимиз буюради:\n“Ким охират экинини истар экан, биз унга экинининг ҳосилини мўл-зиёда қилурмиз. Ким дунё экинини истар экан, биз унга ўшандан (дунё матоларидан) берурмиз ва унинг учун охиратда бирон насиба бўлмас!” ( Шўро сураси, 20-оят).\nМол-мулкига муккасидан кетган инсоннинг қалбида Аллоҳ севгиси ва охират қайғуси бўлмайди. Ҳазрати Абу Бакр – Аллоҳ ундан рози бўлсин! – қалбидаги Аллоҳ севгисига халал бермасин учун мол-мулкидан қирқ минг динорини яширинча, қирқ минг динорини ошкора садақага берганди. Шундайки, охирида ўзи ҳеч нимасиз қолганда севикли Пайғамбаримиз саллоллоҳу алайҳи васаллам ҳамда ул зотнинг оила аъзолари дунё севгисидан ва дунёга берилишдан (топинишдан) қатъиян сақланишарди, қалбларида ёлғиз Аллоҳнинг муҳаббати ҳукмрон эди. Ана шу сабабларга кўра Аллоҳнинг Расули Пайғамбаримиз саллоллоҳу алайҳи васаллам Фотима онамизни турмушга чиқарганларида сеп сифатида фақатгина ошланган бир қўчқор пўстаги ила ичида хурмо дарахти пўстлоғининг толалари бўлган бир ёстиқ совға қилгандилар, холос.\n20:22 / 24.10.2018 1504\n09:30 / 25.10.2018 1079\n1508 16:30 / 07.12.2019\n1415 14:05 / 14.09.2019\n1607 14:30 / 01.08.2020


(Россия) UFC чемпиони Ҳабиб Нурмагомедов (28-0)нинг отаси Абдулманноп Нурмагомедов, нима қилиб бўлмасин, америкалик Тони Фергюсон ... (декабрь) Олмаотада бўламан. Суҳбатдан ўтиш умидидаман», — деди Абдулманноп Нурмагомедов. Нурмагомедов — Фергюсон жанги 2020 йилнинг 8 ...\nжанг (MMA) курашчиси Ҳабиб Нурмагомедовнинг отаси Абдулманноп Нурмагомедов журналистларга берган интервьюсида иккинчи хотинга уйланиш режасини очиқлади. «Битта хотиним бор, иккинчисини мўлжаллаб ... доим ҳурмат билан муносабатда бўлиш кераклигини қўшимча қилган. Абдулманноп Нурмагомедов — Россияда хизмат кўрсатган мураббий. Энг муваффақиятли ...\nжангчиларга мухтож эмас. Жорий йил сентябрь ойида жангчининг отаси Абдулманноп Нурмагомедов Порьега қарши жанг учун унинг ўғли Макгрегорга ...\nGlobal TV»нинг Youtube-каналида маълум қилди, деб ёзади «Рамблер». Абдулманноп Нурмагомедов UFC доирасида ўғлининг Конор Макгрегор билан яна ... учун йўлида дуч келган ҳамма нарсани яксон қилади, — дейди у. Абдулманноп Нурмагомедовнинг фикрича, Махачев бир-иккита жангдан сўнг чемпионлик ...